Masih banyak pusat jagaan warga emas, OKU di Petaling Jaya tak respons panggilan vaksinasi

Pusat jagaan warga emas dan orang kelainan upaya (OKU) di daerah Petaling Jaya diseru untuk memberi maklum balas kepada pejabat kesihatan daerah untuk membolehkan pemberian vaksin dijalankan untuk penghuni pusat-pusat tersebut.Pegawai Perubatan dari pejabat kesihatan Petaling Jaya, Dr. Yaacub Ibrahim berkata hanya 200 daripada 1,000 rumah jagaan yang memberi respons kepada usaha vaksinasi khas untuk premis-premis tersebut sejak dimulakan pada Jun lalu.“Kita menghantar kakitangan ke rumah warga emas kerana mereka tidak boleh ke pusat vaksinasi akibat kekangan-kekangan tertentu.“Meskipun begitu, masih banyak rumah jagaan orang tua dan OKU yang tidak membalas panggilan kami,” katanya ketika ditemui MalaysiaNow.Katanya, kekangan dari segi komunikasi antara faktor utama tiada maklum balas dari pusat-pusat jagaan.“Kita telefon namun pihak pengurusan tidak menjawab panggilan.“Semua pihak perlu daftar untuk program vaksin. Bagi mereka yang boleh jalan, daftarlah di MySejahtera dan bagi mereka yang tidak boleh berjalan, hubungi pejabat kesihatan terdekat. Kita akan sediakan kakitangan untuk ke rumah,” katanya.Seorang warga emas dari Pertubuhan Kebajikan Warga Emas Kenangan Budi Kuala Lumpur di Petaling Jaya menerima vaksin Pfitzer Bio-NTech. dari petugas kesihatan.Setakat ini, beberapa pasukan telah melawat ke 151 rumah di Petaling Jaya, dan sudah menjalankan 4,000 dos suntikan vaksin.Walaupun kurang maklum balas diterima dari rumah jagaan, para penghunginya merasa bersyukur selepas menerima suntikan vaksin Covid-19.Seorang warga emas yang menggunakan kerusi roda, Zainuddin Mirza Said, 92 berkata dia bersyukur kerana boleh menerima kedua-dua dos di rumah jagaan dan tidak perlu ke pusat pemberian vaksin.“Saya tidak rasa apa-apa simptom, semua baik sahaja. Nasihat saya, semua orang Malaysia mesti ambik vaksin dan hentikan wabak ini,” katanya ketika ditemui di rumah jagaan Heritage Senior Care Centre di Petaling Jaya.Sementara itu, salah seorang penjaga di rumah jagaan warga emas Pertubuhan Kebajikan Warga Emas Kenang Budi Kuala Lumpur, Wong Keng Sheng melahirkan rasa lega kerana kesemua 15 penghuni di rumah jagaan itu telah menerima dua dos vaksin.“Kita mempunyai warga emas yang berisiko dari segi kesihatan seperti kencing manis dan darah tinggi. Antara mereka ada yang dibuang keluarga atau tinggal bersendirian.“Selepas program ini dibuka, kita terus mohon untuk rumah ini. Tak sampai dua minggu kita sudah dapat dos pertama,” katanya.Semasa membentangkan penerangan berkaitan program vaksinasi negara di Dewan Rakyat semalam, Menteri Penyelaras Program Imunisasi Covid-19 Kebangsaan (PICK) Khairy Jamaluddin berkata program imunisasi terbesar negara itu setakat ini menyaksikan peratusan penduduk Malaysia yang menerima vaksin bagi sekurang-kurangnya satu dos mengatasi beberapa negara maju seperti Jepun, Australia, Korea Selatan dan New Zealand.Sambil menerangkan kronologi program dengan peruntukan RM5.8 bilion itu, Khairy berkata pada awalnya sasaran 80% penduduk menerima vaksin dijangka diselesaikan pada Februari tahun hadapan, namun tempoh masa itu disingkatkan kepada Disember 2021 setelah mengambil kira perkembangan semasa jangkitan.“Garis masa ini disingkatkan lagi untuk kita selesaikan menjelang Oktober ini,” katanya yang juga menteri sains, teknologi dan inovasi.


Pengundi Sabah kesal dengan wakil rakyat lompat parti

Tabiat suka melompat parti yang diamalkan sesetengah ahli politik selepas mereka dipilih sebagai wakil rakyat dan memenangi kerusi dalam pilihan raya mendapat reaksi negatif rakyat Sabah yang mahukan sikap seperti itu dihentikan.Pengundi yang ditemui Bernama bukan sahaja melahirkan rasa kecewa dengan tabiat seperti itu malah mereka juga meminta ahli politik yang mempunyai niat untuk melompat parti selepas menang dalam pilihan raya agar tidak bertanding atau menjadi wakil rakyat.Bagi pengundi di kerusi Dewan Undangan Negeri (DUN) Api-Api, Gil Tupang, 63, amalan “katak politik” ini merupakan tindakan seorang pemimpin berjiwa kecil.“Saya tidak minat lagi nak mengundi, saya tahu itu salah (tindakan tidak mengundi) tetapi saya kecewa mereka buat undi kami seperti tiada harga.“Perasaan tu sebaklah, kita bagi dia harapan, dia kasi kita pelbagai janji sewaktu meminta undi, akhirnya apabila menang, tinggalkan kami, saya sangat kecewa,” katanya.Beliau berkata tindakan melompat parti dalam kalangan pemimpin tempatan selepas diberi mandat pada pilihan raya adalah perbuatan tidak berintegriti dan tidak memikirkan nasib rakyat.“Susah, kita dah pilih, mereka lompat pula, seolah-olah undi kita tiada makna, tiada harga, kita pilih mereka untuk menjaga kita, tetapi apabila sudah dipilih, kita pula ditinggalkan, mereka lompat ke sebelah,” katanya.Pengundi DUN Kudat, Husin Wahab, 65, pula berkata perbuatan itu adalah satu tindakan mementingkan diri sendiri yang cukup menyusahkan rakyat Sabah.“Saya sangat tidak suka golongan lompat parti ini, tindakan mereka ini menggoncang kestabilan politik, menyusahkan rakyat dan paling teruk, mengganggu ekonomi.“Perangai katak politik ini juga menyebabkan ada rakyat sudah tidak berminat untuk mengundi lagi kerana merasakan undi mereka seolah-olah tiada apa-apa nilai,” katanya dalam nada kecewa.Rajali Hamzah Asmat, 40, pula berharap budaya lompat parti di negeri itu dapat dihapuskan terutama selepas PRN Sabah ke-16 yang berlangsung pada 26 Sept ini.“Buat parti yang menang nanti, teruskan buat kerja dengan amanah dan demi kebaikan, fikirkan soal rakyat, tetapi jika ada rasa mahu lompat juga, dari sekarang baik tidak payah bertanding,” katanya.Peniaga di Tamu Jalan Gaya, Zulkifli Ab Rauf, 39, sedih kerana menggangap budaya lompat parti dalam kalangan pemimpin politik di Sabah seolah-olah mempermainkan rakyat.“Dia bagi kita harapan, dia kasi kita pelbagai janji, akhirnya tiada apa-apa, kecewa bah,” katanya.Lee Yuit, 63, pula menyifatkan seorang calon dan parti yang mereka wakili sepatutnya akrab bagaikan satu keluarga besar dan seharusnya kekal bersama di saat meraih kemenangan mahupun menanggung kekalahan.“Jadi menang atau kalah, anda sepatutnya kekal bersama keluarga, jangan tukar,” katanya.


Korea Utara uji peluru berpandu jelajah untuk tunjuk serangan balas nuklear

Korea Utara menguji empat peluru berpandu jelajah strategik semasa latihan yang dibuat bagi menunjukkan keupayaannya bertindak balas terhadap serangan nuklear musuh, kata media kerajaan pada Jumaat.
Latihan pada Khamis melibatkan unit peluru berpandu pelayaran strategik melibatkan Tentera Rakyat Korea, yang melepaskan empat peluru berpandu "Hwasal-2" dari kawasan Bandar Kim Chaek, Wilayah Hamgyong Utara, ke arah laut di luar pantai timur Semenanjung Korea, lapor agensi berita KCNA.
Selain itu unit lain menjalankan latihan senjata api di tempat lain, tambahnya.
Empat peluru berpandu jelajah strategik itu mencapai sasaran yang telah ditetapkan, tambah laporan berbahasa Inggeris itu.
Latihan itu menunjukkan "gaya perang pasukan tempur nuklear Korea Utara dalam segala cara meningkatkan keupayaan serangan balas nuklear terhadap pasukan musuh," kata KCNA.
Ujian peluru berpandu itu tidak diumumkan oleh Korea Selatan atau Jepun, yang sering mengesan dan melaporkan secara terbuka pelancaran Korea Utara.
Pada Khamis, Pentagon melaporkan Amerika Syarikat (AS) dan Korea Selatan mengambil bahagian dalam latihan simulasi, yang memberi tumpuan kepada kemungkinan Korea Utara menggunakan senjata nuklear.
Korea Utara dilaporkan terus menerus membangun dan menghasilkan peluru berpandu baharu secara besar-besaran, walaupun dikenakan sekatan oleh Majlis Keselamatan Pertubuhan Bangsa-Bangsa Bersatu (UNSC) yang mengharamkan aktiviti peluru berpandu negara bersenjata nuklear itu.
Banyak pelancaran, termasuk peluru berpandu balistik antara benua (ICBM) pada Sabtu, dilaporkan oleh media kerajaan sebagai latihan yang dibuat untuk meningkatkan keupayaan tentera mengendalikan senjata.
"Demonstrasi ini mungkin dianggap sebagai latihan peluru berpandu berbanding ujian pembangunan," kata Pusat Kajian Antarabangsa dan Strategik yang berpangkalan di AS dalam satu laporan minggu ini.


Pembentangan RUU pinda Perlembagaan selari MA63 akan diberitahu kelak, kata menteri

Kabinet akan menetapkan tarikh baru untuk pembentangan rang undang-undang (RUU) bagi meminda beberapa peruntukan Perlembagaan Malaysia selaras Perjanjian Malaysia 1963 (MA63), kata Menteri di Jabatan Perdana Menteri (Parlimen dan Undang-undang) Wan Junaidi Tuanku Jaafar.Beliau berkata penangguhan itu susulan tiada kata sepakat dicapai mengenai cadangan pindaan terhadap beberapa artikel berkaitan Perlembagaan Persekutuan semasa sesi perbincangan semalam, yang turut dihadiri Perdana Menteri Ismail Sabri Yaakob.RUU berkenaan sepatutnya dibentangkan di Dewan Rakyat esok (26 Oktober), diikuti bacaan kali kedua pada 28 Oktober ini.Wan Junaidi dalam kenyataan hari ini berkata tarikh baru bacaan kali pertama RUU itu akan ditetapkan selepas taklimat daripada Peguam Negara berhubung perkara berkenaan dalam mesyuarat Kabinet pada Jumaat (29 Oktober) ini.“Walaupun Kabinet pada prinsipnya bersetuju dengan usul RUU itu, ada beberapa menteri meminta penjelasan lanjut mengenai pindaan tersebut. Itu sebabnya kenapa Kabinet memutuskan agar menetapkan tarikh baru pembentangan RUU selepas taklimat daripada peguam negara,” katanya.Wan Junaidi berkata keputusan itu dibuat bagi memastikan RUU berkenaan mendapat sokongan penuh daripada semua menteri.


Israel, pejuang Palestin berbalas tembakan roket ke atas Gaza

Tentera Israel dan pejuang Gaza melepaskan tembakan rentas sempadan yang sengit pada Rabu, dengan 22 rakyat Palestin terbunuh dalam tempoh dua hari di tengah-tengah peningkatan keganasan terburuk melanda wilayah pantai negara itu dalam tempoh beberapa bulan ini.
Keganasan di Gaza minggu ini adalah yang terburuk sejak serangan tiga hari pada bulan Ogos yang membunuh 49 rakyat Palestin, dan tiada kematian membabikan rakyat Israel.
Siren di kawasan Tel Aviv dan selatan Israel memberi amaran tentang roket masuk, dengan wartawan AFP memerhatikan pelancaran dari Gaza ketika pegawai Israel berkata Mesir sedang mengusahakan kemungkinan gencatan senjata dengan pejuang Jihad Islam.
Asap berkepul-kepul dari kawasan pesisir pantai yang padat dengan penduduk selepas Israel mengumumkan negara itu menyasarkan tapak pelancaran roket Jihad Islam.
Menteri Pertahanan Israel Yoav Gallant merekodkan lebih 400 pelancaran dari Gaza lewat Rabu, ketika Jihad Islam berkata "penentangan" Palestin terus menerus.
Sebuah rumah dan kereta terkena roket di bandar Ashkelon dan Sderot di selatan Israel, kata pegawai Israel, dengan tentera mengumumkan beberapa siri serangan baru ke atas Semenanjung Gaza yang disekat.
Kementerian kesihatan Gaza berkata tujuh orang terbunuh, sehari selepas serangan Israel ke atas wilayah Palestin menyebabkan 15 maut.
Empat daripada mereka yang terbunuh adalah pejuang Barisan Popular bagi Pembebasan Palestin, kata kumpulan itu.
Lewat Rabu, Perdana Menteri Benjamin Netanyahu berkata Israel "masih di tengah-tengah kempen," sambil menyatakan bahawa "tiada orang awam Israel yang cedera sehingga kini".
Konflik Israel-Palestin semakin memuncak sejak gabungan terbaru Netanyahu, termasuk parti kanan ekstrem dan ultra-Ortodoks, memegang jawatan pada Disember.
Ia hadir dengan latar belakang krisis domestik terbesar Israel dalam beberapa dekad di sekitar pembaharuan kehakiman yang kini tertangguh yang dicadangkan oleh kerajaan Netanyahu, malah dirinya sendiri sedang dibicarakan atas tuduhan rasuah yang dinafikannya.
Usaha gencatan senjata Mesir
Sebelum ini, seorang pegawai Israel memberitahu AFP dengan syarat enggan namanya disiarkan bahawa Mesir "berusaha untuk memudahkan gencatan senjata".
Sumber di Gaza yang dekat dengan Jihad Islam dan Hamas mengesahkan usaha Mesir untuk mendapatkan gencatan senjata, tanpa memberikan sebarang butiran lanjut.
Keganasan terbaharu berlaku sehari selepas serangan Israel ke atas Gaza mengorbankan tiga pejuang Jihad Islam terkemuka dan 12 yang lain, termasuk empat kanak-kanak, menurut angka Kementerian Kesihatan.
Menteri Luar Israel Eli Cohen memberitahu penyiar awam Channel 11 lewat Rabu bahawa Jihad Islam "meminta gencatan senjata".
Jihad Islam berikrar pada Selasa untuk bertindak balas, dengan Israel memberi amaran kepada penduduknya berhampiran sempadan untuk tinggal berhampiran tempat perlindungan bom.
Menjelang siri berbalas tembakan pada Rabu, kedai-kedai yang biasanya sibuk di Gaza telah ditutup.
Penduduk di Gaza "menjangkakan kejadian paling teruk", kata penduduk Monther Abdullah.
"Semua orang berasa cemas dan ramai tidak berada di jalanan. Saya pasti rasa seperti ada perang yang akan datang," kata seorang penduduk Gaza berusia 50 tahun itu kepada AFP.
Di Tel Aviv, Odelia Abromovitch berkata tembakan roket di bandarnya adalah "menakutkan."
"Ini adalah antara kali pertama saya mendengar siren di Tel Aviv," katanya.
"Tetapi inilah keadaan yang kita hadapi."


Kementerian luar lantik penasihat khas mengenai Afghanistan

Pesuruhjaya Suruhanjaya Bebas Tetap Hak Asasi Manusia (IPHRC) Pertubuhan Kerjasama Islam (OIC) Ahmad Azam Ab Rahman dilantik sebagai penasihat khas mengenai Afghanistan, Kementerian Luar.Menteri Luar Saifuddin Abdullah berkata hubungan beliau yang rapat dengan banyak pertubuhan bukan kerajaan (NGO) dan pemimpin Muslim di seluruh dunia, Azam dapat membantu mempermudah misi bantuan kemanusiaan NGO Malaysia ke Afghanistan.Saifuddin berkata Azam, yang juga pengerusi Global Peace Mission Malaysia (GPM), mempunyai pengalaman luas mengenai Afghanistan yang dapat membantu memberikan maklumat mengenai keadaan sebenar kepada beliau dan kementerian.“Beliau juga dapat membantu Wisma Putra sebagai pemudah cara bantuan kemanusiaan NGO Malaysia. Ini penting supaya kami dapat lebih memahami sebarang perkembangan terbaharu. Memang Wisma Putra akan menggunakan pelbagai sumber lain, tapi pengalaman serta ramai kenalan yang beliau ada, membolehkan kita memperoleh maklumat tambahan penting.“Dalam suasana tidak menentu, amat mustahak untuk kita berhubung dengan sumber-sumber yang kita sendiri cari dan sendiri tentukan. Ini antara kekuatan Ahmad Azam,” katanya.Saifuddin mengumumkan pelantikan itu pada Persidangan KL mengenai Afghanistan: Re Emergence of a Nation, secara maya pada Ahad.Acara ini anjuran bersama GPM dan Angkatan Belia Islam Malaysia (Abim).Beliau berkata, Malaysia akan terus memantau perkembangan politik di Afghanistan dan menggunakan penilaian sendiri untuk membantu membina semula negara terbabit.Malaysia seharusnya tidak dipengaruhi dengan naratif Barat mengenai keadaan di Afghanistan.“Kita perlu memperoleh maklumat sebenar sendiri mengenai apa yang berlaku di Afghanistan ketika ini, apa yang berlaku sebelum ini dan bagaimana kita mahu melihat ke hadapan,” katanya.Kerajaan Malaysia berulang kali menegaskan bahawa rundingan damai, kebangkitan dan pembangunan semula Afghanistan seharusnya dipimpin, dikuasai dan dimiliki oleh rakyat negara itu sendiri.“Saya percaya, rakyat Afghanistan adalah orang paling layak dan paling arif apa yang perlu dilakukan. Mereka arif mengenai sejarah, masalah dan cabaran mereka. Mereka juga tahu hakikat sebenar yang mereka hadapi dan tahu cara untuk melangkah ke hadapan.“Sementara itu kita di Malaysia, ummah dan masyarakat dunia yang cintakan keamanan, mesti menyuarakan sokongan, solidariti dan cuba sebaik mungkin untuk memberikan bantuan kepada rakyat Afghanistan,” katanya.Saifuddin berkata, meskipun Malaysia belum lagi mengiktiraf kerajaan baharu Kabul, ia komited untuk menghulurkan bantuan kemanusiaan kepada Afghanistan serta membantu pembinaan semula prasarana dan negara.“Kami komited untuk terus memberikan bantuan terutama bantuan kemanusiaan ke Afghanistan,” katanya.Katanya, Malaysia akan terus bekerjasama dengan PBB dan OIC serta pertubuhan bukan kerajaan seperti Mercy Malaysia dan GPM, untuk menyalurkan bantuan kemanusiaan di Afghanistan.Malaysia katanya, sebelum ini sudah berikar memberikan US$100,000 kepada PBB untuk tujuan itu.Saifuddin turut menggalakkan perniagaan Malaysia untuk meneroka peluang di Afghanistan dan difahamkan ada dua syarikat Malaysia sudah pun dipelawa untuk melakukan kerja-kerja awal membaik pulih dan penyelenggaraan di sana.Beliau berkata, sebelum ini, Malaysia turut membantu dalam bidang pembangunan modal insan untuk rakyat Afghanstan menerusi Program Kerjasama Teknikal Malaysia (MTCP), menyaksikan 617 pegawai kerajaan dilatih dalam pelbagai bidang seperti pentadbiran, percukaian dan kewangan sejak 2002.Pada persidangan hari ini, Tabung #PeduliAfghanistan GPM dilancarkan bertujuan mengumpul dana berjumlah RM1 juta untuk menyediakan makanan, tempat tinggal, sanitasi dan peralatan kebersihan kepada pelarian Afghanistan.


Penuduh Azam akui artikel ditulis selepas ‘perbincangan terperinci’ dengan Gomez

Wanita yang menerima saman fitnah dari Azam Baki berkata artikelnya yang menuduh ketua pesuruhjaya Suruhanjaya Pencegahan Rasuah Malaysia (SPRM) itu ditulis selepas satu perbincangan bersama bekas anggota panel penasihat agensi anti rasuah itu, Edmund Terrence Gomez yang meletakkan jawatan pada Disember selepas memetik dakwaan dalam artikel tersebut.Dalam kenyataan pembelaan beliau yang dilihat MalaysiaNow, Lalitha Kunaratnam secara jelas menyatakan artikel-artikel itu ditulis olehnya dengan kapasiti beliau sebagai penyelidik C4 Consultancies Sdn Bhd, syarikat yang menguruskan operasi C4 Center, sebuah NGO yang diketuai oleh aktivis Cynthia Gabriel yang menyifatkan badan itu sebagai kumpulan pemantau jenayah rasuah.Lalitha berkata tuduhan-tuduhannya terhadap Azam berkenaan pemilikan saham tersebut didedahkan pertama kali menggunakan akaun yang tidak menyiarkan nama di Twitter, sebelum kemudiannya ia dibincangkan “dengan lebih terperinci” bersama Gomez.Beliau berkata perincian dalam tuduhan tanpa penama itu turut dihantar kepada Gomez dan Cynthia melalui emel pada Oktober tahun lalu.“Defendan, selaras dengan terma kontrak pekerjaannya dengan C4 kata dia bersedia untuk menulis laporan penyiasatan yang mendalam mengenai dakwaan-dakwaan tersebut,” katanya dalam kenyataan yang difailkan minggu ini melalui firma guaman Ibrahim & Fuaadah.Lalitha kemudiannya menerbitkan dua artikel berkenaan tuduhan terhadap Azam dalam laman sesawang yang bergelar “Independent News Service”.Bulan lalu, Cynthia berkata, “C4 Center tidak mempunyai kaitan dalam sebarang penulisannya dengan Independent News Service (INS),” sambil menambah Lalitha tidak lagi menjadi pekerja NGO itu sejak Disember 2020.Bagaimanapun, kenyataan pembelaan Lalitha tersebut berkata beliau menerima kontrak untuk bekerja sebagai “perunding penyelidik”, sambil menambah tanggungjawabnya termasuk “mengukuhkan kapasiti penyiasatan organisasi untuk bidang tertentu” selain perlu melapor kepada Gomez.Beberapa minggu selepas penerbitan artikel Lalitha, Gomez meletakkan jawatan daripada Lembaga Penasihat Pencegahan Rasuah (LPPR), memberikan alasan beliau tidak berpuas hati apabila tuduhan Lalitha itu tidak diendahkan.Perkara itu juga turut mencetuskan serangan daripada ahli politik Pakatan Harapan yang mendesak ketua pesuruhjaya SPRM itu disiasat.Suruhanjaya Sekuriti juga turut melakukan siasatan dan menyimpulkan Azam tidak melanggar Akta Pasaran Modal dan Perkhidmatan 2007 dan Akta Perindustrian Sekuriti (Depositori Pusat) 1991 (Sicda).Pada 12 Januari, Azam memfailkan saman bernilai RM10 juta terhadap Lalitha selepas dia gagal mematuhi surat tuntutan berhubung dua artikel, “Business ties among MACC leadership: How deep does it go? (Part 1)” dan “Business ties among MACC leadership: How deep does it go? (Part 2)”.Dalam kenyataan pembelaannya juga, Lalitha menafikan dia berniat jahat ketika menulis artikel tersebut, sambil menambah ia adalah berdasarkan ulasan adil demi kepentingan awam.“Artikel-artikel tersebut tidak berkaitan secara eksklusif dengan plaintif tetapi membangkitkan tentang isu nasional dan politik yang lebih luas dan kemungkinan rasuah dan hubungan entiti perniagaan yang sedang diketengahkan dalam media Malaysia,” katanya dalam kenyataan tersebut.


Dewan Rakyat tolak usul bahas pendedahan Kertas Pandora

Dewan Rakyat hari ini menolak usul untuk membahaskan pendedahan Kertas Pandora yang didakwa membabitkan fail kewangan sulit beberapa pemimpin negara.Usul yang dikemukakan ketua pembangkang Anwar Ibrahim itu ditolak Yang di-Pertua Dewan Rakyat Azhar Azizan Harun atas alasan ia tidak perlu disegerakan sehingga memaksa persidangan itu mengenepikan urusan-urusan yang telah ditetapkan Aturan Urusan Mesyuarat.Azhar sebaliknya mencadangkan agar perkara itu dirujuk kepada jawatankuasa pilihan khas Parlimen yang berkaitan untuk penelitian lanjut dengan tempoh yang lebih lama berbanding ia dibawa ke persidangan Dewan Rakyat.“Saya bersetuju dengan Yang Berhormat (Anwar) bahawa perkara itu (Kertas Pandora) menepati elemen ia suatu perkara tertentu, ia perkara berkepentingan awam dan ia perkara penting yang perlu disiasat.“Tetapi saya mendapati ia (usul) tidak perlu disegerakan kerana mesyuarat persidangan kita ini didahulukan dengan Aturan Urusan Mesyuarat dan jika hendak ditepikan, maka sesuatu perkara yang hendak dibawa itu (usul) mestilah perlu disegerakan.“Pada pendapat saya, kita ada sembilan jawatankuasa pilihan khas Parlimen termasuk bidang ekonomi yang merangkumi MOF (kementerian kewangan) dan saya rasa lebih sesuai jika perkara ini dibawa ke jawatankuasa pilihan khas tersebut untuk didalami dengan lebih teliti dengan masa lebih panjang, oleh itu saya terpaksa menolak usul Yang Berhormat,” katanya.Terdahulu Anwar meminta untuk menyegerakan usul membahaskan pendedahan Kertas Pandora. Pemberitahuan bersurat memohon mengemukakan usul itu dihantar kepada Yang Dipertua Dewan Rakyat pada 4 Oktober.Dalam usulnya, ketua pembangkang itu meminta dewan yang bersidang membincangkan laporan Kertas Pandora yang mendedahkan kemungkinan transaksi kewangan yang menyalahi undang-undang negara disebut melibatkan beberapa tokoh politik dan ahli perniagaan Malaysia.Mengulas lanjut, Azhar menjelaskan terdapat kekangan peraturan untuk membincangkan isu itu kerana pendedahan Kertas Pandora itu adalah daripada laporan media berdasarkan kebocoran maklumat daripada berapa agensi.“Dalam Peraturan 23 (1) (i) menjelaskan bahawa; sesuatu pertanyaan itu tidak boleh dikeluarkan berkenaan dengan betul atau tidaknya penerangan-penerangan dalam surat khabar atau penerangan-penerangan yang dikeluarkan oleh seseorang bagi dirinya sendiri atau penerangan badan-badan kewangan.“Dan jika saya baca peraturan ini bersekali dengan 18 (7) (c), itu pun satu kekangan peraturan… saya akui perkara (usul) ini penting… saya syor Yang Berhormat ambil prosedur lain dalam perkara ini. Jadi saya rasa cadangan (rujuk jawatankuasa pemilihan khas) itu lebih efektif daripada kita kena ketepikan Aturan Urusan Mesyuarat membincangkannya” katanya.Peraturan 18 (7) (c) menyatakan apa-apa usul melanggar mana-mana syarat dalam Peraturan-peraturan Mesyuarat.


Hampir 20,000 mangsa banjir Terengganu, Kelantan dipindah ke PPS

Situasi banjir di Terengganu dan Kelantan terus menunjukkan peningkatan dengan seramai 19,626 mangsa berada di pusat pemindahan sementara (PPS) di kedua-dua negeri pagi ini berbanding 14,521 individu, malam tadi.Di Terengganu, jumlah mangsa meningkat kepada 11,137 orang daripada 3,177 keluarga setakat 8 pagi ini, berbanding 6,963 orang daripada 2,072 keluarga semalam dan ditempatkan di 157 PPS yang beroperasi merangkumi lapan daerah iaitu 44 di Besut, Setiu (30), Hulu Terengganu (27), Dungun (23), Kemaman (22), Kuala Nerus (lapan), Kuala Terengganu (dua) dan Marang (satu).Sekretariat Jawatankuasa Pengurusan Bencana Terengganu memaklumkan cuaca di kebanyakan daerah di negeri berkenaan dijangka baik pada pagi ini manakala Jabatan Pengairan dan Saliran (JPS) melalui laman sesawang https://publicinfobanjir.water.gov.my melaporkan enam sungai masih di paras bahaya.Enam sungai berkenaan adalah Sungai Kemaman dan Sungai Tebak di Kemaman, Sungai Nerus (Setiu), Sungai Telemong (Hulu Terengganu), Sungai Dungun (Dungun) dan Sungai Terengganu (Kuala Terengganu).Sementara itu, di Kelantan, jumlah mangsa banjir meningkat kepada 8,489 orang daripada 2,750 keluarga setakat 8 pagi ini, berbanding 7,558 orang daripada 2,449 keluarga, semalam.Menurut aplikasi Info Bencana Jabatan Kebajikan Masyarakat (JKM), sebanyak 68 PPS dibuka melibatkan tujuh daerah iaitu 18 di Pasir Mas, Kuala Krai (16), Tanah Merah (14), Jeli (lapan), Pasir Puteh (enam), Machang (lima) dan satu di Kota Bharu.Portal JPS pula melaporkan tiga sungai utama di Kelantan berada pada paras bahaya iaitu Sungai Golok di Kampung Jenob, Tanah Merah, Sungai Kelantan di Temangan,Machang serta Sungai Kelantan di Kusial, Tanah Merah.


Wajarkah Malaysia laksanakan ‘nasionalisme makanan’?

Krisis makanan dan bekalan di seluruh dunia mengakibatkan negara-negara pengeluar berada dalam keadaan panik, sekali gus bertindak menyekat eksport bahan makanan demi memastikan bekalan dalam negara mecukupi – satu langkah yang dipanggil sebagai nasionalisme makanan.Krisis yang bermula ekoran penutupan sempadan selepas Covid-19 melanda telah diburukkan lagi dengan pencerobohan Rusia ke atas Ukraine, menyebabkan inflasi makanan berlaku selain meletakkan bekalan makanan global dalam risiko ketika konflik antara negara pengeksport bijirin ketiga dan keempat terbesar dunia itu terus memuncak.Di Asia pula, India bertindak menyekat eksport gandum manakala Indonesia, pengeluar minyak sawit terbesar dunia menyekat eksport komodoti tersebut walaupun kemudian melakukan pusingan-U terhadap tindakan itu.Ia disusuli dengan tindakan Malaysia menghentikan eksport ayam, satu langkah yang akan dikekalkan sehingga pengeluaran dan kos komoditi itu stabil.Organisasi Makanan dan Agrikultur (FAO) di bawah Pertubuhan Bangsa-Bangsa Bersatu (PBB) menjangkakan beberapa negara bakal berdepan dengan kekurangan makanan, memburukkan lagi situasi lebih 800 juta manusia di seluruh dunia yang sudah pun berdepan isu kekurangan makanan.Dengan latar suasana global sedemikian rupa, perbahasan mengenai keperluan nasionalisme makanan kembali timbul.Koordinator Forum Kedaulatan Makanan Malaysia, Nurfitri Amir Muhammad berkata, “nasionalisme makanan” tidak bertentangan dengan konsep demokrasi yang memerlukan pihak kerajaan menjaga kehendak rakyat terlebih dahulu.Katanya, nasionalisme makanan merupakan satu bentuk perlindungan ekonomi (economic protectionism) yang sebenarnya sudah diamalkan oleh Malaysia melalui polisi subsidi, kuota import, lesen, tarif dan kawalan harga.“Jadi tidak pelik untuk negara-negara mengamalkan nasionalisme makanan kerana ia adalah survival politik pemerintah supaya negara kekal aman,” katanya kepada MalaysiaNow.Nurfitri turut menyentuh tindakan negara-negara Eropah dan Amerika Syarikat yang mengamalkan nasionalisme vaksin sebelum ini dengan menyimpan bekalan vaksin melebihi keperluan.“Isunya sama, menjaga keperluan nasional supaya mereka kekal memerintah.“Jadi saya nampak ini reaksi normal manusia dan polisi negara-negara di dunia mesti menumpukan kepada penghasilan makanan lokal, bukan pasaran terbuka,” katanya.Sementara Chee Yoke Ling dari Third World Network berkata, isu tersebut menjadi dilema untuk banyak negara lain yang perlu mengimbangi keperluan makanan dengan mengekalkan eksport ke negara yang tidak menghasilkan makanan mereka sendiri.“Ia merupakan masalah yang lebih mendalam mengenai ketiadaan penghasilan makanan domestik yang mencukupi dan kebergantungan terhadap import. Ini menyebabkan kekurangan bekalan makanan akibat pelbagai faktor termasuk bencana alam di negara pengeksport, kejatuhan jumlah penghasilan, perang dan penutupan sempadan.“Kita tidak boleh menyalahkan kerajaan kerana menghalang eksport supaya rakyat mereka ada makanan yang cukup,” katanya.Kepentingan geopolitikSementara itu, beberapa negara pula dilihat menunggang krisis makanan untuk kepentingan geopolitik mereka.Sebagai contoh, Thailand dan Vietnam, antara pengeluar beras terbesar dunia dilaporkan mahu membentuk kerjasama bagi meningkatkan harga eksport beras dalam usaha menambahkan kuasa rundingan masing-masing.Nurfitri berkata, nasionalisme makanan sememangnya tidak disukai oleh negara-negara Barat.Ini kerana mereka melihat perkara tersebut sebagai tidak menguntungkan mereka dari segi kebebasan perdagangan.“Mereka mahu melabur dan berniaga tanpa kawalan tertentu di Malaysia yang mana ia mengancam pemain industri dan kedaulatan makanan negara.”Katanya, terdapat tekanan supaya negara membuka pasaran ke arah pasaran terbuka yang terdedah kepada eksploitasi dan kesan-kesan ekonomi global melalui perjanjian perdagangan seperti Perjanjian Komprehensif dan Progresif bagi Perkongsian Trans-Pasifik (CPTPP).Chee turut bersetuju dengan pandangan tersebut.Katanya, negara yang dahulu bersifat nasionalis vaksin adalah negara sama yang melabel pihak lain sebagai “nasionalis makanan” kerana mahu mengisi perut rakyat mereka.Beliau memaklumkan, pada masa kini berlaku perdebatan dan rundingan di Geneva sebelum Persidangan Menteri ke-12 Pertubuhan Perdagangan Dunia (WTO).Namun katanya, tiada jalan penyelesaian hitam dan putih dalam hal ini.“Jalan ke depan ialah kerjasama telus dan membina kepercayaan di setiap sudut dalam kalangan komuniti global.“Penyelesaian jangka masa panjang untuk kekurangan bekalan makanan ialah satu set polisi dan langkah yang memaksimumkan keselamatan makanan domestik.”


Keputusan SC berhubung Azam perlu diterima semua pihak, kata PM

Perdana Menteri Ismail Sabri Yaakob berkata keputusan Suruhanjaya Sekuriti (SC) berhubung akaun dagangan saham Ketua Pesuruhjaya Suruhanjaya Pencegahan Rasuah Malaysia (SPRM) Azam Baki perlu diterima semua pihak.“SC sudah buat keputusan… (perkara ini) serah pada SC kerana ia melibatkan pembelian syer. Jadi SC dah buat keputusan dan kenyataan menyatakan tidak ada kes terhadap dia (Azam), jadi kita terima keputusan SC,” katanya.Ismail berkata demikian kepada media ketika ditanya sama ada Azam akan diminta bercuti sementara menunggu siasatan terhadapnya selesai sepenuhnya, selepas pelancaran program Jelajah Agrikomoditi Keluarga Malaysia oleh beliau malam tadi.SC hari ini membuat keputusan bahawa tiada pelanggaran di bawah Seksyen 25(4) Akta Perindustrian Sekuriti (Depositori Pusat) 1991 (SICDA) berhubung akaun dagangan ketua pesuruhjaya SPRM itu. Suruhanjaya itu menjelaskan bahawa bukti bebas yang dikumpulkan pada siasatan akaun dagangan Azam menunjukkan bahawa Azam ialah pemegang akaun dan mempunyai kawalan ke atas akaun dagangan berkenaan.“Sehubungan dengan ini, siasatan tersebut adalah berkaitan dengan isu sama ada telah berlaku pelanggaran di bawah Seksyen 25(4) Sicda.“Seksyen 25(4) menyatakan bahawa suatu akaun dagangan mesti dibuka di atas nama pemilik benefisial atau penama yang diberi kuasa,” kata SC dalam satu kenyataan hari ini. Mengulas lanjut, Ismail berkata siasatan dan keputusan daripada badan professional seperti SC perlu diterima semua pihak dengan terbuka. “Jangan kita minta supaya dia (Azam) disiasat dan apabila sudah disiasat, keputusan telah dibuat tapi kita masih tak puas hati,” katanya. “Jangan kita fikir kita ikut kehendak kita. Kalau pembangkang rasa mesti ikut kehendak pembangkang, tidak boleh…dia kena terimalah keputusan daripada badan profesional seperti SC. Jadi kalau ada apa-apa nak tanya mengenai keputusan SC, pergi tanya SC,” katanya. Mengenai desas-desus Pilihan Raya Negeri Johor, Ismail yang juga naib presiden Umno berkata sebarang keputusan diserahkan kepada kerajaan Johor dan Majlis Tertinggi (MT) Umno juga tidak menyentuh mengenainya atau membincangkannya.“Jika menteri besar rasa perlu ada pilihan raya, maka beliau akan menghadap Sultan (Johor). Jadi keputusan sepenuhnya bawah bidang kuasa Johor. Umno serahkan kepada Menteri Besar untuk buat keputusan,” katanya. Menteri Besar Johor Hasni Mohammad sebelum ini dilaporkan tidak menolak keperluan bagi mengadakan PRN Johor tetapi pada masa sama mengakui Dewan Undangan Negeri tidak boleh dengan sewenang-wenangnya dibubarkan.


Jawatankuasa tamat darurat pembangkang tiada kuasa undang-undang, kata menteri

Jawatankuasa Penamatan Proklamasi Darurat yang diwujudkan pembangkang, tidak mempunyai kuasa dari segi undang-undang dalam menamatkan pelaksanaan darurat, kata Menteri di Jabatan Perdana Menteri (Parlimen dan Undang-Undang) Takiyuddin Hassan.Beliau berkata, hanya Jawatankuasa Khas Bebas Darurat 2021 di bawah Ordinan Darurat yang mempunyai kuasa mengikut peruntukan undang-undang, untuk menasihatkan Yang di-Pertuan Agong Sultan Abdullah Sultan Ahmad Shah, sama ada darurat ditamatkan lebih awal atau pada tarikh yang ditetapkan iaitu 1 Ogos depan, atau melanjutkannya.“Mana-mana ahli Parlimen pembangkang misalnya, gunakanlah wakil mereka (dalam Jawatankuasa Khas Bebas Darurat 2021 untuk menyatakan pandangan), mereka ada wakil PKR, DAP, Amanah.“Jadi gunakan wakil ini, kerana kita bagi peluang menunjukkan kerajaan ini telus, ahli Parlimen kerajaan ada, ahli Parlimen pembangkang ada,” katanya ketika ditemui pemberita selepas menghadiri Program Malaysia Prihatin di Alor Setar, hari ini.Beliau mengulas mengenai penubuhan badan bebas dikenali Jawatankuasa Penamatan Proklamasi Darurat yang dipengerusikan Ahli Parlimen Shah Alam Khalid Abdul Samad, yang melancarkan petisyen untuk memohon supaya darurat ditamatkan dengan segera.Sementara itu, Takiyuddin menjelaskan Ordinan Darurat Kuasa-kuasa Perlu (No.2) 2021 yang diwartakan Jumaat lalu, membolehkan tindakan penguatkuasaan diambil secepat mungkin bagi menangani berita tidak benar berkaitan Covid-19 serta Proklamasi Darurat.Beliau berkata tanpa ordinan itu, pihak penguat kuasa perlu melalui prosedur biasa yang mengambil masa lama untuk menyiasat sesuatu kes berita tidak benar, di bawah peruntukan undang-undang sedia ada.“Saya dimaklumkan oleh Menteri Komunikasi dan Multimedia (Saifuddin Abdullah) bahawa, sebelum ordinan ini dibuat pun hampir 300 kes (berita tidak benar) melibatkan aduan kepada polis dan SKMM (Suruhanjaya Komunikasi dan Multimedia Malaysia), dibuat.“Oleh kerana undang-undang yang ada ini memerlukan prosedur yang panjang, SKMM kena periksa siapa pemilik akaun (media sosial) dan sebagainya, jadi kadang kala memerlukan berbulan-bulan, tetapi dengan adanya ordinan ini, ia akan lebih cepat,” katanya.Sebagai contoh, beliau berkata ada segelintir masyarakat yang mempunyai matlamat tertentu seperti dilakukan kumpulan anti vaksin, yang menyebarkan berita tidak benar dan mengelirukan mengenai vaksin Covid-19.“Kerajaan membelanjakan berbilion ringgit untuk bawa masuk vaksin. Vaksin ini juga diluluskan oleh WHO (Pertubuhan Kesihatan Sedunia), apa lagi yang kita nak bergantung, badan-badan kesihatan dunia mengesahkan vaksin ini baik, vaksin ini perlu.“Tetapi ada pula yang mengatakan mengenai kesan sampingan dan sebagainya. Perkara seperti ini adalah contoh penularan berita tidak benar yang akan dikenakan di bawah ordinan ini,” katanya.


Umno Johor bantu kempen PRN di Selangor, Negeri Sembilan, Terengganu

Umno Johor akan menggerakkan jenteranya ke Selangor, Negeri Sembilan dan Terengganu bagi membantu kempen Pilihan Raya Negeri (PRN) di ketiga-tiga negeri tersebut yang akan berlangsung tidak lama lagi.
Pengerusi Badan Perhubungan Umno Johor Mohamed Khaled Nordin berkata langkah itu bukan sahaja bagi membalas bantuan Umno negeri lain yang membantu Umno Johor ketika PRN pada Mac tahun lepas, sebaliknya sebagai perjuangan bersama bagi mengangkat kejayaan parti pada pilihan raya itu.
"Kita sudah berbincang mengenai peranan yang ditugaskan dan dipertanggungjawabkan kepada setiap bahagian untuk PRN di enam negeri. Umno Johor terlibat di 11 bahagian Parlimen di Selangor yang dalamnya ada beberapa Dewan Undangan Negeri (DUN), juga dihantar ke enam kawasan di Negeri Sembilan dan tiga kawasan di Terengganu.
"Ia bukan sahaja kerana PRN Johor tempoh hari, negeri lain datang membantu, tetapi kita juga rasakan bahawa ini adalah satu perjuangan bersama yang kita angkat untuk jayakan parti kita dalam PRN yang akan berlangsung," katanya.
Beliau berkata demikian pada sidang media selepas mempengerusikan Mesyuarat Jawatankuasa Badan Perhubungan Umno Johor di Johor Bahru semalam, yang turut dihadiri Timbalan Pengerusi Umno Johor Ahmad Maslan.
Khaled yang juga menteri pendidikan tinggi berkata semua jentera Umno Johor yang digerakkan ke negeri berdepan PRN itu turut akan membantu rakan dalam Kerajaan Perpaduan.
Berhubung pembahagian kerusi pada PRN kepada Barisan Nasional (BN), naib presiden Umno itu berkata perkara tersebut adalah berasaskan formula yang dipersetujui semua kepimpinan parti dan segala perinciannya akan dimuktamadkan sebelum hari penamaan calon.
Semalam, Pengerusi BN Ahmad Zahid Hamidi dilapor berkata BN dijangka bertanding 45% daripada 245 kerusi DUN di enam negeri yang akan mengadakan PRN, manakala selebihnya akan ditandingi oleh Pakatan Harapan.
Sementara itu, Khaled berkata parti yang berasaskan kaum seperti Umno tidak patut ditolak memandangkan dalam kerajaan, ia lebih kepada kerjasama semua kaum.


Pengasas Sugarbook direman 7 hari

Pengasas aplikasi Sugarbook direman selama tujuh hari bermula semalam selepas Mahkamah Tinggi membenarkan semakan permohonan yang dikemukakan oleh Pengarah Pendakwaan Negeri Selangor Muhamad Iskandar Ahmad.Hakim Noorin Badaruddin mengeluarkan perintah itu selepas usahawan berusia 34 tahun itu tidak membantah dan setuju untuk direman bagi membantu siasatan kes berkenaan dibawah Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998.Semalam permohonan reman terhadap individu berkenaan ditolak oleh Timbalan Pendaftar Mahkamah Tinggi Noorasyikin Sahat selepas individu itu memberi aku janji untuk memberikan kerjasama sepenuhnya kepada pihak polis.Individu itu yang diwakili peguam T. Shashi Devan dalam hujahnya berkata anak guamnya tidak membantah semakan permohonan berkenaan dan akan memberikan kerjasama sepenuhnya bagi melengkapkan siasatan.“Anak guam kami juga berpendapat ia merupakan platform yang baik untuk dia menyalurkan maklumat yang diperlukan agar siasatan dapat dijalankan dengan cepat dan lengkap,” katanya.Tambah Shashi Devan, beliau memohon agar mahkamah memberi pertimbangan agar pihak polis tidak menggari tangan anak guamnya ke belakang berikutan anak guamnya pernah mengalami kecederaan di bahagian bahu.Permohonan berkenaan kemudian mendapat perhatian Noorin yang kemudian memohon agar pihak polis memberi perhatian terhadap permintaan tersebut.Pendakwaan diwakili Timbalan Pendakwa Raya Muhamad Iskandar Ahmad dan Shukor Abu Bakar manakala dua lagi peguam individu itu ialah Foong Cheng Leong dan Low Li Qun.Terdahulu pengasas laman sesawang dan aplikasi pencarian teman berkenaan  ditahan di ibu negara pada 4.30 petang, 17 Februari.


Shahidan tetap pertahan Arau walaupun digugur sebagai calon BN

Penyandang kerusi Arau Shahidan Kassim yang digugurkan daripada senarai calon Barisan Nasional (BN) bakal menentang partinya sendiri selepas mengesahkan akan mempertahankan kerusinya, mengatakan akan mengumumkan parti yang akan diwakilinya dalam tempoh terdekat.
Pengumuman beliau untuk tetap bertanding dibuat beberapa jam selepas Pengerusi BN Ahmad Zahid Hamidi mengesahkan Shahidan digantikan oleh Rozabil Abd Rahman.
Bagaimanapun, Shahidan berkata beliau masih belum memutuskan parti yang akan diwakilinya namun memberi bayangan akan memilih parti yang menggerakan Muafakat Nasional.
“Saya calon boleh menang, saya akan bertanding. Saya tanya cawangan-cawangan dulu saya akan bertanding atas tiket apa.
“Saya akan memilih parti yang menggerak ke arah Muafakat Nasional. Setakat ini, belum ada perbincangan lagi, tapi mereka sudah maklum tentang apa yang berlaku terhadap saya,” katanya merujuk kepada pakatan antara PAS dan Umno, seperti dilaporkan Utusan Malaysia.
Penyandang kerusi selama Arau empat penggal itu terkenal lantang mengkritik Zahid dan pemimpin Umno yang bersekutu dengannya kerana menarik sokongan terhadap Muhyiddin mengakibatkan pentadbiran Perikatan Nasional (PN) tumbang.
Selain Shahidan, veteran Umno lain termasuk Annuar Musa dan Zahidi Zainul Abidin turut tidak disenaraikan sebagai calon.
Dalam pada itu, PN yang dianggotai Bersatu dan PAS turut tidak mengumumkan calonnya semalam dan membiarkan kerusi Arau kosong.
Ditanya adakah beliau tidak bimbang dikenakan tindakan oleh Umno jika bertanding atas tiket parti lain dalam PRU15, Shahidan berkata, beliau tidak boleh dikenakan tindakan kerana bukan keluar daripada parti.
"Inilah perbuatan sumbang politik yang tidak patut berlaku. Dia wajar berhenti jadi presiden kerana memecah-belahkan perpaduan ummah.”
Berkecimpun lebih 30 tahun dalam politik, Shahidah menjadi ahli Parlimen Arau selepas memenangi kerusi itu pada pilihan raya umum 1986, 1990, 2013 dan 2018.
Beliau turut berkhidmat sebagai menteri besar Perlis dari 1995 hingga 2008.


Lelaki dipenjara 263 tahun, 20 sebatan kerana rogol anak tiri

Seorang pengajar kelas renang dihukum penjara berjumlah 263 tahun dan 20 sebatan selepas mengaku bersalah di Mahkamah Sesyen Ayer Keroh Melaka hari ini atas 32 pertuduhan melakukan jenayah seksual terhadap anak tiri perempuannya yang kini berusia 16 tahun, sejak tiga tahun lepas.
Lelaki berusia 36 tahun itu dikenakan hukuman tersebut selepas kesemua pertuduhan dibacakan jurubahasa mahkamah dalam dua prosiding berasingan di hadapan Hakim Dharmafikri Abu Adam dan Hakim Mohd Sabri Ismail.
Bagaimanapun, mahkamah memerintahkan hukuman terhadap tertuduh berjalan secara serentak selama 35 tahun bermula dari tarikh dia ditangkap pada 8 April lepas.
Tertuduh mengaku bersalah merogol anak tirinya membabitkan 11 pertuduhan di bawah Seksyen 376(2)(D) Kanun Keseksaan yang memperuntukkan hukuman penjara sehingga 30 tahun dan sebatan.
Tertuduh turut mengaku bersalah atas lapan tuduhan di bawah Seksyen 377 CA kanun sama kerana melakukan seks menggunakan objek tanpa kerelaan mangsa sama yang memperuntukkan hukuman penjara sehingga 30 tahun dan sebatan.
Bagi 12 pertuduhan lagi, tertuduh mengaku bersalah mengikut Seksyen 14(A) Akta Kesalahan-kesalahan Seksual terhadap Kanak-kanak 2017 yang memperuntukkan hukuman penjara hingga 20 tahun dan sebatan kerana melakukan amang seksual fizikal terhadap remaja terbabit.
Tertuduh juga mengaku bersalah atas tuduhan di bawah Seksyen 376(1) Kanun Keseksaan yang memperuntukkan hukuman penjara maksimum 20 tahun dan sebatan kerana merogol mangsa sama setelah usianya melepasi 16 tahun.
Kesemua kesalahan itu dilakukan antara Januari 2020 sehingga 14 Mac 2023 lalu iaitu sejak mangsa berusia 13 tahun di sebuah taman perumahan di Jasin.
Pendakwaan dikendalikan secara berasingan oleh Timbalan Pendakwa Raya, N. Siva Shangari dan Muhammad Nazrin Ali Rahim manakala tertuduh tidak diwakili peguam.


Zahid diberi pengecualian makan bersama Najib di penjara, kata Saifuddin

Putrajaya hari ini mempertahankan layanan istimewa kepada Presiden Umno Ahmad Zahid Hamidi untuk melawat dan makan bersama bekas perdana menteri Najib Razak yang kini sedang menjalani hukuman penjara 12 tahun kerana rasuah baru-baru ini.
Menteri Dalam Negeri, Saifuddin Nasution Ismail berkata lawatan itu dibenarkan kerana mendapat kebenaran khas daripada pihak penjara.
Beliau memetik Peraturan-peraturan Penjara 2000 yang membenarkan lawatan daripada saudara-mara dan rakan-rakan banduan tertakluk kepada sekatan "kecuali dengan kebenaran khas”
“‘Kebenaran khas’ yang digunakan selama ini adalah daripada Ketua Pengarah Penjara atau menteri,” katanya kepada media di Parlimen hari ini.
Beliau berkata Zahid dibenarkan membawa hidangan istimewa untuk Najib berdasarkan kuasa sama yang diberikan untuk membenarkan pengecualian khas.
Zahid, yang juga timbalan perdana menteri, berkata beliau meluangkan masa hampir dua jam bersama Najib, dengan ditemani ahli Majlis Kerja Tertinggi (MKT) di Penjara Kajang, baru-baru ini.
Zahid juga berkata beliau juga membawa bersama beberapa makanan kegemaran Najib dan menikmatinya bersama bekas perdana menteri itu.
"Kami dapat makan bersama. Selepas bertemu selama setengah jam, hanya kami berdua selama satu setengah jam," katanya ketika menggulung Perhimpunan Agung Umno 2023 hujung minggu lalu.
Pengecualian kedua untuk Zahid
Ini adalah kali kedua Saifuddin terlibat menggunakan kuasa menterinya untuk memberikan pengecualian kepada Zahid.
Pada Mac lalu, Saifuddin menggunakan kuasa menterinya untuk mengecualikan Umno daripada klausa dalam Akta Pertubuhan, membenarkan parti itu tidak mengadakan pemilihan jawatan presiden dan timbalan presiden.
Saifuddin berkata beliau menggunakan kuasa yang diberikan kepadanya di bawah Seksyen 70 Akta Pertubuhan, mengecualikan parti itu daripada mematuhi peruntukan di bawah Seksyen 13 akta yang sama.
Seksyen 13 menyatakan Pendaftar Pertubuhan boleh membatalkan pendaftaran mana-mana pertubuhan jika didapati melanggar mana-mana peruntukan dalam Akta Pertubuhan.
Bagaimanapun, Seksyen 70 akta yang sama memberi kuasa kepada menteri dalam negeri untuk mengecualikan mana-mana pertubuhan daripada peruntukan ini.


Kerajaan tak tetap harga siling tiket penerbangan, kata menteri

Kerajaan tidak akan mengawal harga tiket kapal terbang dengan menetapkan harga siling bagi syarikat-syarikat penerbangan.
Menteri Pengangkutan Anthony Loke berkata, ini kerana harga tiket mengikut adalah harga dinamik.
"Kalau kita kawal dari segi harga, ia akan jejaskan sektor penerbangan kerana jika mereka melihat tidak ada ‘dynamic pricing’, mereka akan kurangkan kapasiti.
"Sekiranya kapasiti dikurangkan, ia akan memberi kesan lebih buruk kepada keseluruhan ekonomi dan pengangkutan udara," katanya ketika menjawab soalan tambahan daripada Ahmad Marzuk Shaary (PAS-Pengkalan Chepa).
Marzuk berkata, harga tiket kapal terbang melambung tinggi terutama ketika musim cuti sekolah dan ia menjadi kesukaran kepada ahli-ahli Parlimen yang ingin pulang ke kawasan masing-masing.
Isu harga tiket turut disokong oleh Mohd Shahar Abdullah (BN-Paya Besar).
Menurut Loke, kerajaan sebaliknya akan membantu syarikat penerbangan menambah fasiliti.
"Kementerian pengangkutan menggalakkan mereka (syarikat penerbangan) menambah kapasiti dan memang ada penambahan syarikat penerbangan.
"Satu syarikat baru bermula (beroperasi) dan antara laluannya ialah ke Kota Bharu," katanya.
Loke berkata, mekanisme itu akan diguna pakai menjelang musim perayaan Aidilfitri akan datang.
Harga tiket kapal terbang menjadi isu yang berulang kali diutarakan penumpang, terutama mereka yang pulang ke Sabah dan Sarawak.
Ia dilihat menjadi semakin tidak mampu menjelang musim perayaan.


Kes harian turun ke paras 1,200 jangkitan, 6 lagi terkorban

1,210 kes baru Covid-19 direkodkan semalam menjadikan jumlah keseluruhan sebanyak 4,868,402 kes.
Sebanyak 2,026 pesakit turut dilaporkan sembuh, menjadikan jumlah keseluruhan kes sembuh sebanyak 4,808,909.
Ketika ini, 23,070 kes aktif direkodkan di mana 22,002 atau 95.4% daripadanya menjalani kuarantin kendiri.
Tiada pesakit di pusat kuarantin sementara dan 1,002 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 43 kes dan 24 daripadanya memerlukan bantuan alat pernafasan.
Enam kematian dilaporkan termasuk dua kes kematian sebelum tiba di hospital menjadikan kes keseluruhan sebanyak 36,423 orang.


Arab Saudi lancar strategi jadi kuasa industri terkemuka

Putera Mahkota Arab Saudi Mohammed bin Salman bin Abdulaziz Al Saud pada Selasa melancarkan Strategi Industri Nasional yang bertujuan menjadikan negara itu sebagai kuasa perindustrian terkemuka.
Strategi itu meliputi 12 subsektor dengan lebih 800 peluang pelaburan bernilai 1 trilion riyal Saudi (AS$226 bilion), lapor Xinhua memetik laporan Agensi Akhbar Saudi (SPA).
Pelaburan itu dijangka menyumbang kepada pembangunan mampan bagi mencapai hasil ekonomi, termasuk menggandakan keluaran dalam negara kasar (KDNK) perindustrian sebanyak tiga kali ganda dan meningkatkan eksport industri kepada 557 bilion riyal Saudi.
Putera Mahkota Mohammed turut mengetengahkan potensi kerajaan untuk mencapai ekonomi industri yang berdaya saing dan mampan termasuk membabitkan belia berbakat, lokasi, sumber asli dan syarikat perintis negara.
Kerajaan Arab Saudi akan menjadi kuasa perindustrian terkemuka melalui strategi dan perkongsian dengan sektor swasta.
Usaha  untuk mempromosikan sektor itu termasuk pelancaran Program Pembangunan Industri Negara telah meningkatkan jumlah perindustrian daripada 7,206 kepada 10,640, lapor SPA.
Strategi itu dijangka meningkatkan bilangan perindustrian kepada 36,000 menjelang 2035.


Lebih 12,000 laptop sudah diagihkan kepada murid B40, kata menteri

Kementerian pendidikan (KPM) sudah selesai mengagihkan 12,887 unit laptop kepada murid daripada keluarga B40 di 95 sekolah dalam 51 pejabat pendidikan daerah di seluruh negara, kata Menteri Pendidikan Radzi Jidin.Katanya, 40,290 unit lagi akan diagihkan selewat-lewatnya pada 12 Jun ini.“Insya Allah agihan baki 96,823 akan selesai pada September 2021.“Saya harap penjelasan ini dapat memberi makluman apakah keadaan agihan 150,000 peranti di bawah Tabung Cerdik ini,” katanya pada sidang media secara dalam taklian hari ini.150,000 laptop dijanjikan kepada murid sekolah rintis dalam pembentangan Belanjawan 2021 tahun lalu.Menteri Kewangan Tengku Zafrul Aziz berkata, syarikat milik kerajaan dan syarikat pelaburan berkaitan kerajaan akan menyumbang sebanyak RM150 juta ringgit ke dalam Tabung Cerdik di bawah Yayasan Hasanah bagi pemberian komputer riba tersebut.Mengulas mengenai kesukaran mendapatkan akses internet di kawasan pedalaman, Radzi mengakui ia cabaran utama dalam melaksanakan pengajaran dan pembelajaran di rumah (PdPR).“Kerajaan secara keseluruhan melaksanakan pelbagai inisiatif supaya ia dapat ditingkatkan, melalui MyDigital contohnya.“Insya Allah perkara ini dapat memberi manfaat kepada anak-anak kita di luar bandar,” katanya.


AS catat rekod tertinggi global kes harian lebih 1 juta

Amerika Syarikat merekodkan lebih dari sejuta kes baru Covid-19 pada Isnin, menurut data dari Universiti Johns Hopkins ketika varian Omicron terus menular di negara itu.Dalam pada itu, Johns Hopkins turut melaporkan 1,688 kes kematian dalam tempoh yang sama.Peningkatan yang direkodkan itu berlaku sehari selepas penasihat pandemik AS Anthony Fauci berkata negara itu sedang berdepan “peningkatan yang hampir vertikal” dalam kes Covid-19 dan mungkin memuncak dalam jangka masa beberapa minggu lagi.


Rekod lebih 500 kes, Itali mulakan kempen vaksinasi cacar monyet

Itali pada Isnin mula melancarkan kempen vaksinasi terhadap cacar monyet bagi rakyatnya.
Hospital Spallanzani, hospital penyakit berjangkit utama di Rom, memaklumkan bahawa 10 orang telah divaksin pada Isnin dan dijangka lebih 200 orang akan menerima suntikan itu pada Isnin dan hari-hari seterusnya, lapor Xinhua.
Vaksin Jynneos dua dos, dicipta untuk memerangi cacar tetapi dipercayai turut berkesan terhadap cacar monyet, kerana virus cacar dan cacar monyet berkait rapat.
Vaksin hanya diberikan kepada golongan dewasa.
Meskipun vaksin Jynneos bukan sesuatu yang baru, tiada bekalan simpanan yang banyak untuk vaksin itu di Itali.
Menurut laporan media, permintaan vaksin setakat Isnin telah melepasi 600 dan masih meningkat.
Kes cacar monyet pertama telah direkodkan di Rom pada Mei, dan sejak itu Itali mengenal pasti sekurang-kurangnya 545 kes sehingga Jumaat.
Cacar monyet ialah penyakit zoonosis (boleh berjangkit dari haiwan ke manusia), virus yang kerap timbul di hutan hujan tropika Afrika tengah dan barat, menurut Pertubuhan Kesihatan Sedunia (WHO).
Gejala termasuk demam, ruam, dan nodus limfa bengkak.
Pada Julai lalu, WHO secara rasmi mengisytiharkan wabak cacar monyet sebagai kecemasan kesihatan global dan mengingatkan semua negara suapya meningkatkan langkah berjaga-jaga daripada wabak itu.


Orang Asli masih ragu-ragu dengan keberkesanan vaksin Covid-19

Komuniti Orang Asli masih lagi ragu-ragu dengan keberkesanan vaksin bagi mencegah jangkitan Covid-19 kata Jabatan Kemajuan Orang Asli (Jakoa) ketika langkah dipertingkatkan bagi membangkitkan kesedaran.Pengarah Jakoa Juli Edo berkata berkata, mereka menjalinkan kerjasama dengan kementerian kesihatan (KKM) dalam mewujudkan kesedaran terhadap vaksin kepada komuniti Orang Asli.“Saya menggalakkan mereka agar jangan takut dan percaya akan usaha kerajaan yang ingin menyelamatkan dan bukannya membunuh,” kata Juli kepada MalaysiaNow.“Biarpun ada kes positif dalam kalangan Orang Asli tetapi ia merupakan kes terpencil dalam komuniti ini.”Sebelum ini dilaporkan pasangan Orang Asli kaum Temiar menghilangkan diri ketika ujian saringan Covid-19 dilakukan di Hospital Sultan Ismail Petra, Kuala Krai, Kelantan selepas meninggalkan anak mereka berusia 25 hari yang disahkan positif Covid-19.Pasangan itu kemudian ditahan oleh pihak polis ketika kedua-duanya didapati berada di sekitar sebuah pondok berhampiran Kampung Sungai Sam di Kuala Krai.Juli berkata Jakoa akan memperkenalkan kaedah yang lebih praktikal bagi membantu Orang Asli di kawasan pedalaman menerima vaksinasi selain menarik minat golongan itu untuk melakukan pendaftaran.Beliau berkata, mereka akan mengenalpasti identiti Orang Asli bagi memudahkan tindakan susulan dilakukan KKM.“Fokus sekarang adalah untuk memberi kesedaran dan menggalakkan mereka mendaftarkan diri di aplikasi MySejahtera,” katanya.“Bagi yang tiada kemudahan seperti telefon pintar atau jaringan internet kerana tinggal di kawasan pedalaman, kami akan cuba membantu dengan membangunkan kaedah lain bagi memastikan mereka ini mendaftar”.Juli berkata, walaupun jadual vaksinasi Orang Asli masih lambat lagi untuk diadakan, Jakoa sudah membuat perangkaan awal sebagai usaha memastikan tidak akan ada yang tertinggal daripada menerima vaksin.Klinik bergerakDalam pada itu, Juli menerima baik usaha KKM yang akan memperkenalkan klinik bergerak sebagai usaha mendekati komuniti Orang Asli.Katanya, usaha ini bukan sahaja dapat menyempurnakan Program Imunisasi Covid-19 Kebangsaan bahkan turut mengekang penularan virus berkenaan.“Seperti diperkatakan kami optimis memastikan tahap kesihatan orang asli terjamin dan terpelihara dengan menjalinkan usahasama dengan badan-badan berkaitan.”Minggu lalu, Ketua Pengarah Kesihatan Dr Noor Hisham Abdullah berkata, KKM akan memberi fokus kepada Orang Asli agar tidak terpinggir menerusi jalinan kerjasama dengan ketua kampung dan badan bukan kerajaan (NGO).“Perkara pertama adalah mereka berdaftar dengan KKM sebelum unit pejabat kesihatan daerah (PKD) hadir untuk melakukan vaksinasi kepada mereka,” katanya.Dijadualkan hanya 600 buah klinik bergerak dijangkakan terlibat bagi merealisasikan usaha terbabit di seluruh Malaysia.Program vaksinasi yang bermula pada yang bermula penghujung Februari lalu dengan Perdana Menteri Muhyiddin Yassin sebagai individu pertama menerima vaksin, Pfizer-BioNTech di Malaysia.


Jangan tahan penunjuk perasaan, kata Zuraida

Menteri Perumahan dan Kerajaan Tempatan, Zuraida Kamaruddin hari ini menyuarakan keprihatinan berhubung siasatan polis yang sedang berlangsung terhadap tunjuk perasaan  baru-baru ini mengenai menurunkan had umur mengundi dari 21 hingga 18 tahun (Undi 18) selain menggesa semakan semula Akta Perhimpunan Aman untuk memudahkan perhimpunan aman diadakan.“Saya memahami bahawa dalam hal ini polis akan menyiasat aktiviti protes tersebut dan  dalam masa mereka hanya menjalankan tugas berdasarkan peruntukan Akta Perhimpunan Aman.“Pihak perundangan perlu mengkaji semula fasiliti untuk lebih memudahkan perhimpunan awam,” katanya dalam satu kenyataan hari ini. “Saya tidak percaya ia hasrat mereka untuk menindas individu lain”Satu kumpulan tunjuk perasaan yang terdiri dari 100 penunjuk perasaan telah berarak ke bangunan Parlimen minggu lepas dan mengadakan tunjuk perasaan selama 18 minit di hadapan pintu masuk bagi mengesa kerajaan untuk melaksanakan Undi 18.Undi 18, yang disahkan di Parlimen pada bulan Julai 2019, pada awalnya dijangka berkuat kuasa pada bulan Julai tahun ini.Walau bagaimanapun, Suruhanjaya Pilihan Raya (SPR) baru-baru ini berkata bahawa sebarang langkah untuk menurunkan usia pengundian akan dilaksanakan selepas 1 September 2022.Pengerusi SPR Abdul Ghani Salleh berkata perintah kawalan pergerakan (PKP) susulan pandemik Covid-19 menyebabkan keputusan tersebut diambil suruhanjaya.Pengumuman SPR tersebut sempat menimbulkan kecaman dari warga net selain turut dipertikai dua orang menteri, Khairy Jamaluddin dan Saifuddin Abdullah.Zuraida turut menyatakan bahawa beliau percaya SPR sedang melakukan “semua perkara yang boleh” bagi memastikan Undi 18 dilaksanakan secepat mungkin.“Kerajaan sepenuhnya menyokong Undi 18,” tambahnya.Bagaimanapun, beliau berkata kebebasan berhimpun secara aman sudah termaktub di dalam Perlembagaan Persekutuan dan harus dilaksanakan.“Himpunan aman tidak seharusnya disiasat pihak polis, ia sepatutnya dikawal pihak polis dengan mengikut lunas undang-undang,”“Hak penunjuk perasaan untuk berhimpun menyuarakan suara mereka harus dipertahankan di samping mengikut SOP Covid-19,” katanya lagi di samping turut menambah beliau akan membangkitkan perkara tersebut di mesyuarat Kabinet.


6 daerah di Selangor dikenakan PKP

Menteri Kanan (Kluster Pertahanan) Ismail Sabri berkata Majlis Keselamatan Negara hari ini menetapkan pelaksanaan perintah kawalan pergerakan (PKP) ke atas enam dari sembilan daerah di Selangor.Enam daerah tersebut termasuk Hulu Langat, Petaling, Gombak, Kelang, Kuala Langat, serta Sepang berkuatkuasa 6 Mei hingga 17 Mei.Tiga daerah lain yang tidak terlibat iaitu Kuala Selangor, Sabak Bernam, dan Hulu Selangor masih berada di bawah PKP bersyarat (PKPB).Ismail dalam sidang media hari ini turut berkata penduduk di enam daerah tersebut tidak dibenarkan untuk mengadakan aktiviti sosial dan prosedur operasi standard (SOP) untuk PKP yang dilaksanakan adalah mengikut SOP PKP sebelum ini atau serupa seperti sekatan yang dijalankan di Kelantan ketika ini.PKP pertama kali dilaksanakan Mac tahun lalu selepas pandemik Covid-19 melanda negara dan dunia.Dalam fasa PKP, sektor ekonomi utama sahaja yang dibenarkan beroperasi, selain penduduk hanya dibenarkan keluar bagi membeli atau mendapatkan barang keperluan, dan mendapatkan rawatan kesihatan dan perubatan serta menjalankan urusan rasmi kerajaan dan tugas kehakiman.Antara larangan dalam fasa ini termasuk tidak dibenarkan rentas negeri dan daerah selain premis-premis perniagaan hanya dibenarkan beroperasi dari pukul 6 pagi hingga 10 malam.Dalam pada itu, beliau turut berkata operasi bazar Ramadan dan Aidilfitri adalah tidak dibenarkan sama sekali.Namun, pasar tani, pasar awam dan pasar minggu boleh beroperasi dari pukul 7 pagi hingga 2 petang.Berhubung SOP sambutan Hari Raya Aidilfitri, Ismail berkata kesemua daerah di bawah status PKP, PKP bersyarat, dan PKP pemulihan tidak dibenarkan mengadakan majlis rumah terbuka sama sekali.Bagaimanapun, katanya, untuk hari raya pertama, orang ramai boleh mengadakan aktiviti ziarah ke rumah keluarga dengan kapasiti 15 orang sahaja dalam satu masa.Tuan rumah juga digalakkan untuk memeriksa suhu badan dan menyediakan daftar tetamu dan kod QR bagi memudahkan pengesanan kontak rapat.Ismail turut berkata jamuan makan selepas solat hari raya di masjid atau surau adalah tidak dibenarkan sama sekali.Pengumuman hari ini menandakan kali ketiga PKP dilaksanakan di Selangor selepas PKP 2.0 dilaksanakan pada awal tahun ini ketika gelombang peningkatan kes ketara sehingga empat digit di seluruh negara.


AS tidak akan bekal jet pejuang kepada Ukraine, kata Biden

Amerika Syarikat (AS) tidak akan beri jet pejuang F-16 yang diminta Ukraine untuk memerangi Rusia, kata Presiden Joe Biden pada hari Isnin, kerana tentera Rusia mendakwa beberapa siri keuntungan tambahan di timur negara itu.
Ukraine merancang untuk memperoleh jet pejuang generasi keempat Barat seperti F-16 selepas berjaya mendapatkan bekalan kereta kebal tempur utama minggu lepas, kata seorang penasihat kepada menteri pertahanan Ukraine pada Jumaat.
Jurucakap tentera udara Ukraine berkata juruterbangnya akan mengambil masa kira-kira setengah tahun untuk berlatih menggunakan jet pejuang tersebut.
Ditanya sama ada AS akan menyediakan jet itu, Biden bekata "tidak" kepada pemberita di Rumah Putih.
Kenyataan ringkas itu muncul sejurus selepas Presiden Ukraine Volodymyr Zelenskiy berkata Rusia telah mula menyerang balas Ukraine Ukraine dengan serangan tanpa henti di bahagian timur.
Sejak berminggu-minggu Zelensky memberi amaran yang Moscow berhasrat untuk meningkatkan serangan ke atas Ukraine selepas kira-kira dua bulan kebuntuan di sepanjang barisan hadapan yang merentasi selatan dan timur.
Ukraine mendapat lonjakan semangat baharu minggu lepas apabila Jerman dan AS mengumumkan rancangan untuk menyediakan kereta kebal berat, menamatkan kebuntuan diplomatik berminggu-minggu mengenai isu itu.
"Halangan besar seterusnya kini ialah jet pejuang," kata Yuriy Sak, yang menasihati Menteri Pertahanan Oleksiy Reznikov, kepada Reuters pada Jumaat.
Walaupun tiada tanda-tanda serangan baru Rusia yang lebih luas, pentadbir bahagian yang dikuasai Rusia di wilayah Donetsk timur Ukraine Denis Pushilin berkata, tentera Rusia telah bertapak di Vuhledar, sebuah bandar perlombongan arang batu yang runtuhannya telah menjadi benteng Ukraine sejak perang bermula.


Tolak politik toksik yang memperjudi masa depan negara dan Melayu

Baru-baru ini, saya tertarik dengan berita di mana barisan Pemuda Umno mengatakan bahawa 97% pencarum KWSP mahukan pengeluaran i-Citra RM10,000.Malah, ada juga yang membangkitkan isu mengenai keperluan untuk melanjutkan lagi moratorium hingga hujung tahun.Tapi kita perlu ingat bahawa hanya lebih kurang 20,000 pencarum yang menyertai survei mereka, manakala terdapat lebih dari 15 juta pekerja di Malaysia.Apakah mereka kini sudah ketandusan idea?Secara jujurnya, saya orang Melayu yang selama ini memang menyokong Umno. Sejak dulu sehingga kini. Oleh kerana itu, perkara ini amat membimbangkan saya.Mengapa saya bimbang?Ia kerana hakikatnya separuh daripada pencarum KWSP mempunyai simpanan kurang daripada RM10,000, dan daripada jumlah ini 55% adalah Bumiputera. Malah, 79% dari mereka yang mempunyai kurang dari RM1,000 simpanan juga adalah Bumiputera.Semenjak Covid-19 melanda, saya juga telah memanfaatkan pengeluaran KWSP tiga kali. Saya dapat keluarkan RM21,000, tapi ada rakan yang dah keluarkan sehingga RM71,000, tahap maksimum yang dibenarkan.Saya juga mendapat moratorium automatik, dan juga moratorium bersasar pada Julai lalu. Tidak dinafikan, langkah-langkah tersebut amatlah membantu dalam mengharungi cabaran hidup selepas gaji dikurangkan hampir separuh.Namun, dengan pengeluaran KSWP serta moratorium, hakikatnya saya hanya membeli sedikit masa dari tanggungjawab membayar hutang.Betul, keluar RM10,000, saya boleh guna bayar hutang, tetapi bukan sepenuhnya. Hutang masih berjalan, dan mungkin juga meningkat sebab penyusunan semula. Jika kerajaan benarkan pengeluaran lagi, hakikatnya keupayaan saya untuk membayar hutang masih sama.Apa yang barisan Pemuda Umno ini gagal pertimbangkan secara mendalam adalah isu-isu struktur yang memberi impak kepada prospek kerjaya serta peluang-peluang pekerjaan dan perniagaan bagi orang Melayu.Menteri kewangan dan pelbagai ahli ekonomi telah pun memberi amaran bahawa pengeluaran tambahan akan menyebabkan lebih ramai ahli bersara di bawah paras garis kemiskinan.Melihat hujah-hujah yang diberi oleh mereka yang kononnya pejuang bangsa ini, saya terdorong untuk membandingkan penyokong pengeluaran i-Citra ini dan kumpulan antivaksin.Mereka boleh dilihat sebagai kumpulan yang hanya mementingkan diri sendiri dan bukan untuk kemaslahatan rakyat.Kalau setiap kumpulan hanya didorong oleh kepentingan sendiri, maka akan hancurlah negara kita. Malah, pada pendapat saya, mereka ini boleh disamakan dengan jemaah umrah yang tidak divaksinasi, tetapi tetap menunaikan umrah dan akhirnya mengakibatkan ramai jemaah dijangkiti Covid.Ketika mereka mementingkan diri sendiri, mereka sebetulnya sedang mempertaruhkan keselamatan dan nyawa orang lain!Bukan salah untuk memperjuangkan pengeluaran KWSP mahupun moratorium, tetapi jika ia hanya bersifat jangka pendek, tanpa apa-apa cadangan untuk memperbaiki isu struktur seperti kenaikan gaji yang berpatutan, pastinya ia membawa lebih banyak keburukan.Jika pengeluaran ini dibenarkan, ia bakal memberi impak yang buruk, bukan sekarang tetapi dalam 10 tahun akan datang.Seharusnya setiap dasar kerajaan perlu mengimbangi antara kepentingan semasa rakyat dan kesejahteraan jangka masa panjang mereka.Dalam 10 tahun lagi, adakah mereka yang lantang memperjuangkan pengeluaran KWSP hari ini akan wujud untuk memperjuangkan simpanan hari tua yang tidak mencukupi?Saya harap rakyat tidak akan termakan dengan hujah-hujah mengenai pengeluaran KWSP atau moratorium. Jelas sekali ini adalah modal politik murahan kerana mereka ketandusan idea mengenai polisi yang bernas bagi membina semula negara.Rosli Bakar adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Charles Santiago dilantik semula sebagai pengerusi SPAN

Bekas Ahli Parlimen Klang Charles Anthony Santiago dilantik sebagai Pengerusi Suruhanjaya Perkhidmatan Air Negara (SPAN) berkuat kuasa 20 Mac lepas.
SPAN menerusi satu kenyataan hari ini berkata pelantikan Santiago itu melengkapkan barisan kepimpinan anggota suruhanjaya baharu SPAN bagi penggal 2023 hingga 2025.
Santiago pernah dilantik sebagai pengerusi SPAN sebelum ini bagi tempoh dua tahun bermula 1 November 2018 hingga 31 Oktober 2020 namun perkhidmatan beliau ditamatkan lebih awal iaitu pada 10 April 2020.
Dalam kenyataan sama, Menteri Sumber Asli, Alam Sekitar dan Perubahan Iklim Nik Nazmi Nik Ahmad berharap kepimpinan baharu SPAN dapat membantu mencapai objektif agenda Transformasi Sektor Air (WST 2040).


Anwar biadap terhadap Agong, kata NGO selepas buat laporan polis

Sebuah badan bukan kerajaan (NGO) Penggerak Komuniti Negara (PKN) hari ini membuat laporan polis terhadap Presiden PKR Anwar Ibrahim kerana dikatakan biadap terhadap Yang Dipertuan Agong kerana mengumumkan kerajaan Perikatan Nasional (PN) sudah tumbang.“Kenyataan yang cukup biadap serta melangkaui hak Yang Dipertuan Agong menurut perkara 43(4) Perlembagaan Persekutuan,” kata Bendahari PKN Selangor Ismail Kamal Abdul Rahman.Ismail berkata, laporan polis dibuat terhadap ahli Parlimen Port Dickson itu juga kerana pengumumannya minggu lepas menimbulkan kegusaran dalam kalangan para pelabur dan menyebabkan paras komposit indeks Bursa Saham jatuh teruk.“Ia jelas apabila bursa saham pada hari berikut jatuh merudum sebaik sahaja perkara diumumkan Anwar pada sidang media 23 September 2020 yang lalu.“Beliau seharusnya menghentikan sebarang cubaan untuk mewujudkan ketidakstabilan di dalam negara yang hanya akan memberikan kesan buruk,” katanya dalam satu kenyataan hari ini selepas membuat laporan polis di Ibu Pejabat Polis Daerah Subang, Selangor hari ini.Ismail berkata, PKN membuat laporan polis terhadap Anwar di 22 kawasan Parlimen di Selangor hari ini.Anwar minggu lalu di dalam sidang medianya mendakwa sudah mempunyai cukup sokongan untuk menumbangkan kerajaan Perikatan Nasional (PN) di bawah pimpinan Muhyiddin Yassin.Akan tetapi, beliau masih lagi belum mendedahkan sokongan diperolehinya, mengatakan hanya akan mempersembahkannya kepada Agong.


Sorry.


Monsieur Tang

Sebelum musim sejuk tahun 1982 aku sudah menjadi warga Wavre – Wavriens.Wavre, kota kecil daerah kelas menengah Katolik Wallons yang menggunakan bahasa dan budaya Perancis.Bilik sewa aku di alamat 25, Chaussee de Bruxelles hanya lima batu ke Universiti Leuven-la-Neuve, lima minit ke L’Athénée Royal Maurice Carême – sekolah bahasa Perancis, tujuh minit ke stesen kereta api dan 40 minit menaiki kereta api ke Brussels.Ini rumah kedai pertanian milik Monsieur Etienne. Kedai menjual tanah gambus, baja, benih, pokok bunga dan peralatan pertanian.Kedai ini bekas sebuah banglo tegak bersendirian tiga tingkat, dalam sebuah kawasan padang rumput lapang di pinggir kota.Pada hemat aku banglo ini pasti dalam bekas ladang gandum milik orang kaya satu ketika dahulu.Bilik aku di loteng, atau digelar “attick”. Tingkap aku bukan memandang ke jalan raya.Bila tingkap dibuka aku nampak langit. Bila hujan turun, tingkap kaca aku menjadi atap.Dalam bilik hanya ada tilam, kerusi, meja tulis dan gas pemanas.Dapur yang lengkap di luar bilik. Bilik mandi berada di tingkat satu.Berkelana di negeri yang kita tidak tahu bahasa, satu masalah yang amat besar.Aku ingat lagi hari pertama aku di Wavre. Aku merancang untuk memasak makan malam.Aduh! Dapur gas memerlukan mancis api. Lalu aku masuk ke dalam pekan.Aku tidak tahu sebutan mancis api dalam bahasa Perancis. Lalu aku menuju ke café berhampiran stesen kereta api.Di tepi pintu café ingatan aku kembali ke minggu pertama aku sampai ke Baghdad.Di Jalan Al-Rasheed aku masuk ke restoran mencari makan tengah hari.Aku cuba mencari gulai telur atau gulai daging.Pak haji pelayan restoran bersuara kuat bila melihat aku masuk.Aku tak faham. Lalu aku tunjuk tangan aku menyuap ke mulut.Kemudian aku letakkan kedua tangan aku di celah kangkang, seolah-olah meraba “telur” aku sendiri.Kemudian aku cubit tangan aku untuk menandakan daging.Alhamduliah. Pak haji pelayan restoran itu ketawa dan menunjukan aku ke periuk gulai daging.Dia juga meraba telurnya dan berkata “la”.Aku faham gulai telur tak ada bukan kerana aku tak nampak pak haji pelayan, tapi kerana kepalanya mengeleng-geleng.Dalam café aku gayakan tangan aku mencalit mancis api kemudian aku letak duit pada tapak tangan aku.Tuan café faham terus memberi aku sepapan mancis api dengan logo cafenya. Dia tidak mengambil duit dari tapak tangan aku.Dari café aku menapak ke pasar raya Nopri di tengah-tengah pusat bandar.Aku ingin membeli bahan makanan. Ketika ini aku anggap semua pekara sudah beres dan enteng.Dalam pasar raya aku tak perlu tahu bahasa. Mata boleh mengenal ikan, ayam, tomato, sayur atau ubi ketang.Tiba-tiba aku teringat aku perlukan garam.Satu masalah besar timbul. Aku tercari-cari. Aku mencari garam. Tidak aku temui.Aku mencarut dalam bahasa Melayu. Aku mencarut dalam bahasa Arab. Aku juga mencarut dalam bahasa Urdu.Aku bukan mencarut pada garam. Aku mencarut pada keadaan aku.Pada ketika ini aku teringat dan tergambar dalam fikiran aku kedai Mak Cik Jarah di Batu Serambai, Ulu Klawang pada tahun 1958. Cukup senang nak membeli garam.Satu guni garam kasar tersandar di tepi dinding tidak jauh dari dua guni beras.Penyedoknya tempurung kelapa. Ciss!!! Betapa senangnya hidup di zaman itu.Kini di Wavre aku terpaksa membongkok menyusul ke setiap rak untuk cuba mencari garam.Dari rak biskut, ke rak jem dan kopi, ke rak bahan mandi, hingga ke rak khas untuk perempuan sahaja, habis aku geledah.Tiga kali kali aku ulangi menyusul dari atas ke bawah, dari kiri ke kanan rak.Aku cuba membaca setiap kotak. Aku mati akal. Aku menyumpah lagi. Kali ini dalam bahasa Inggeris.“Excuse me… may I help you?” Anak muda lelaki Negro berbaju merah menghampiri aku.“I am looking for ‘fucking’ salt”.“Oh your ‘fucking salt’ is fucking here Monsieur”. Dia membawa aku ke rak bahan makanan dalam kotak. Rak ini aku sudah geledah awal tadi.“Here Monsieur”. Dia memberikan sekotak bertulis “sel” berbungkus cantik bukan dalam tempurung.Aku berterima kasih kepadanya. Kemudian anak muda ini menerangkan bahawa dia merupakan pelajar Universiti Leuven-la-Neuve.Membuat kerja “part-time” di Nopri. Petang itu siswa asal Mali ini mententeramkan jiwa aku.Sesampainya ke rumah aku terserempak dengan tuan rumah, Monsieur Etienne.Dia memperkenalkan aku dengan Monsieur Tang yang duduk di tingkat pertama.Anak muda awal 20-an ini berasal dari Vietnam. Dia cacat. Kaki kirinya sudah dipotong.Dia memakai dua tongkat untuk membantunya berjalan. Dia bergerak dengan menaiki sebuah motorsikal khas beroda tiga.“Je m’appelle Isham” atau “saya Isham”.Kami berjabat tangan untuk berkenalan.Di Belgium aku membuat keputusan untuk tidak lagi menggunakan huruf “H” dalam ejaan nama aku.Ini kerana dalam bahasa Perancis tidak ada sebutan “H” seperti sebutan kita.Maka di Wavre bermulalah sejarah “Hisham” menjadi “Isham”.Isham ini hanya salah satu dari beberapa nama yang aku gunakan ketika 20 tahun menyamar dan berkelana ke sana sini.Aku perhatikan Monsieur Tang berjalan perlahan-lahan.Dia menapak dari satu anak tangga ke satu anak tangga.Aku membontoti dari belakang. Dia menoleh dan bersuara.“La guerre. La guerre monsieur Isham”.Aku tak faham apa yang disuarakan kepada aku. Aku hanya mengangguk tersenyum.Petang itu aku masak kari ayam ubi kentang yang aku pelajari di Karachi.Sayur goreng kacang buncis dengan tomato. Malam itu aku berkenalan dengan Uncle Ben dari Amerika Syarikat.Di Wavre tidak ada beras malinja atau beras Siam.Aku bukan pelajar yang baik dalam mempelajari bahasa. Tetapi aku bertekad untuk boleh bertutur dalam bahasa Perancis.Jika aku gagal maka “pedang” aku tidak akan berasah.Hidup aku kembali menjadi rutin. Aku merancang selepas selesai sekolah bahasa, aku mahu mendaftar masuk ke sekolah filem.Tetapi aku wajib mendapatkan sijil dari pusat bahasa Universiti Leuven-la-Neuve.Bila universti mengambil pelajar baru, aku mendaftar masuk ke pusat bahasa.Dalam kalender universiti tahun itu, jumlah pelajar luar negara dari Malaysia hanyalah satu. Aku seorang.Setiap hujung minggu aku akan bersadai di café sebelah gereja Saint Jean Baptiste, yang terletak di tengah-tengah kota Wavre.Aku memaksa diri aku bercakap. Aku sudah pandai memesan segelas “Jupiler” atau “Stella”. Sudah tahu mengira duit.Tapi belum berani mengajak minah-minah Wavre datang ke café untuk bercanda-canda.Aku selalu bertegur sapa dengan Monsieur Tang.Dia pergi ke sekolah khusus di Namur. Setiap hujung minggu Monsieur Tang akan ada tetamu.Bila aku mula mengenali rapat Monsieur Tang, baru aku tahu yang datang itu ialah abangnya.Ayah, ibu dan dua adiknya semua tinggal di Belgium.Bahasa Perncis aku mula bercambah. Kini aku faham “le guerre” maknanya perang.Keluaraga Monsieur Tang adalah warga pelarian Perang Vietnam 1955-1975.Bila aku ternampak Monsieur Tang aku teringat Pulau Bidong dan Pulau Babi Besar tempat tersadainya sampan dan perahu orang pelarian perang dari Indo-China pada akhir dekad 70-an.Aku tanya Monsieur Tang apa yang dia belajar.Dia menerangkan belajar sama seperti kuliah di universiti, cuma ini khusus untuk warga cacat.Monsieur Tang dan keluarga sama seperti aku mendapat suaka dan perlindungan dari kerajaan Belgium.Kami mendapat bantuan kewangan sama seperti bumiputera Belgium. Jadi aku gunakan dana ini untuk belajar.Satu hari Monsieur Tang naik ke dapur melihat aku memasak.Katanya makanan Vietnam tidak jauh beza daripada makanan Malaysia.Esoknya aku masak kari ayam ubi kentang untuk Monsieur Tang. Aku hantar ke biliknya.Dua hari kemudian aku pula datang ke bilik Monsieur Tang untuk mengambil periuk kosong.Dia amat suka akan kari ayam aku. Dia mencadangkan supaya aku menjadi tukang masak di Brussels.Aku jawab dengan senyuman.Kemudian dia bertanya bagaimana dengan pembelajaran bahasa Perancis aku.Aku jawab “comme ci comme ca” – macam ini macam itu.Kami pun sama-sama ketawa.“Monsieur Isham, aku ini mangsa perang. Lihat kaki aku. La geurre.. la geurre”.Lalu dia berkisah tentang perang Vietnam.Ayahnya seorang pegawai kerajaan. Mereka sekeluarga tinggal di Saigon.“Monsieur Isham, aku ini mangsa perang. Lihat kaki aku. La geurre.. la geurre”.Satu petang kembali dari sekolah bom meledak. Dia terkena percikan.Dia pengsan dan dibawa ke hospital. Bila sedar kaki kirinya sudah dipotong.Ketika itu umurnya 15 tahun.“C’est la geurre. Monsieur Isham”.Matanya memandang tepat kepada muka aku. Aku tidak ada jawapan.Kemudian dia ketawa dan berkata “C’est la vie”. Aku ketawa sama.Dia mengalihkan perbualan. Dia bertanya apakah aku ada “petite copine”.Ini lingo anak muda tentang awek.Sambil ketawa aku menggelengkan kepala kemudian bertanya “et toi”, atau “bagaimana dengan kamu?”Dia tersenyum gembira.Lalu dia bersurah dua minggu lagi kekasihnya akan sampai ke Paris dari Singapura.Monsieur Tang menyambung surah tentang keluarganya.Ayahnya pegawai kerajaan rejim lama dibantu oleh pemerintah Amerika Syarikat untuk menguruskan keluarganya bagi mendapatkan perlidungan di Belgium.“Sebelum aku terbang ke Belgium, awek aku ni datang ke bilik aku. Dia menyatakan cinta dan janji kasih sayangnya pada aku. Itu kenangan malam terakhir aku di Saigon.“Awek aku minta aku berjanji setia. Bila sampai ke Eropah jangan lupakan dia yang tinggal di Saigon”.“Bila kau jadi warga Belgium, wajib jemput aku datang ke Eropah. Inilah permintaan dia. Dua minggu lagi dia akan sampai ke Paris,” cerita Monsieur Tang berseri-seri gembira.“Isham. La nuit passait trop vite – malam berjalan pantas, dia menyerahkan seluruh tubuh badannya kepada aku, kami berjanji. Aku akan bantu dia datang ke Eropah”.“Le weekend ini aku akan ke Paris. Aku tetap setia menunggu, dah tiga tahun lebih,” Monsieur Tang tersenyum lebar.Aku menepuk bahunya dan berkata, “bon chance” – semoga berjaya. Aku rasa pedangnya akan diasah di Paris.Dua kekasih bertemu di Paris. Lalu aku teringat filem Casablanca – kisah cinta Rick dan Ilsa dimainkan oleh Humphrey Bogart dan Ingrid Bergman.Casablanca juga berlatarkan perang, Perang Dunia Kedua.Aku ke universiti. Aku ke café. Aku ke pasar.Setiap hari aku menulis surat pada kawan-kawan di Malaysia, di Pakistan dan di Australia.Surat menjadi nafas utama aku.Aku terlupa kisah cinta kota Paris Monsieur Tang.Pada hemat aku pasti cinta itu bercambah kembali saperti Rick bertemu Ilsa di Casablanca.Satu senja di permulaan musim bunga, Monsieur Tang datang ketika aku di dapur.Dia kelihatan tidak ceria. Aku menuangkan segelas air anggur putih. Dia menolak.Aku mencadang sebotol Stella. Dia menolak.“Comment etait Paris? – Bagaimana Paris?” Aku bersuara untuk menceriakan keadaan.“Paris…. Paris n’est pas pour moi – Paris bukan lagi untuk aku”.Kata-kata Monsiuer Tang ini menjerut hati aku. Apakah yang berlaku?“Ketika di Saigon dulu, dia tak nampak kaki aku yang putus. Dia hanya nampak peluang untuk ke Eropah. Segala janji, segala kata-kata hanya untuk meyakinkan aku untuk memberi surat sokongan agar dia boleh datang ke Eropah.“Aku mengakui bahawa dia saudara aku, agar dia dapat menjadi orang pelarian. Di Paris aku dilihat sebagai jantan cacat,” suara kecewa Monsieur Tang.Aduh! Satu lagi cinta gagal. Cinta sedih.Biasanya jantan dan betina akan berjumpa pada musim bunga di Paris untuk jatuh cinta.Tapi bukan untuk Monsieur Tang.Dua minggu kemudian kereta abangnya datang. Kali ini dia mengambil barang-barang Monsieur Tang yang berpindah ke Namur. Kota kecil tempat dia belajar.“A la prochaine… jumpa lagi.. salut..mon ami,” kata-kata akhir dari aku kepada Monsieur Tang.Janji dan berjanji. C’est la vie – inilah hidup.


Permohonan Najib kemuka bukti baru didengar 7 Disember

Permohonan Najib Razak untuk membenarkan bukti baru dikemukakan dalam rayuannya terhadap sabitan dan hukuman penjara 12 tahun dan denda RM210 juta kerana menyalahgunakan dana SRC Internasional Sdn Bhd, akan didengar sehari sebelum Mahkamah Rayuan menyampaikan keputusannya.Semakan pada jadual kes mahkamah hari ini menunjukkan bahawa pendengaran itu ditetapkan pada 7 Disember.Perkara itu turut disahkan peguam utama Najib, Muhammad Shafee Abdullah dan timbalan pendakwa raya V Sithambaran ketika dihubungi Bernama hari ini.Difailkan pada 1 Disember, Najib memohon Mahkamah Rayuan membenarkan dan mengarahkan supaya keterangan viva voce (secara lisan) diambil daripada Ketua Pesuruhjaya Suruhanjaya Pencegahan Rasuah Malaysia (SPRM) Azam Baki, pegawai penyiasat SPRM Rosli Hussein, yang merupakan saksi pendakwaan ke-57 dalam kes berkaitan SRC itu serta keterangan mana-mana saksi lain berhubung kes itu.Dalam afidavit yang difailkan bagi menyokong permohonannya, Najib, 68, berkata permohonan itu dibuat olehnya tanpa berlengah-lengah sebaik sahaja dimaklumkan dan dapat mengumpul semua maklumat dan dokumen yang diperlukan.Bekas perdana menteri itu mendakwa maklumat sedemikian tidak ada atau tidak diperoleh semasa perbicaraan kes itu di Mahkamah Tinggi dan semasa Mahkamah Rayuan mendengar rayuan kes berkenaan, oleh itu beliau memohon Mahkamah Rayuan untuk memutuskan permohonan itu sebelum menyampaikan keputusannya.Najib berkata beliau membuat permohonan itu berikutan kenyataan akhbar SPRM bertarikh 19 November lepas, mengenai usaha mendapatkan semula aset dana 1Malaysia Development Berhad (1MDB) antaranya dari Singapura, yang menyatakan Kerajaan Singapura telah memulangkan sejumlah AS$15.4 juta kepada Malaysia berkaitan akaun Cutting-Edge Industries Ltd (CEIL) yang dimiliki oleh Tawfiq Ayman, suami bekas Gabenor Bank Negara Malaysia (BNM) Zeti Akhtar Aziz.Beliau menambah pada Oktober dan Disember 2020, artikel diterbitkan oleh portal berita dalam talian yang melaporkan Zeti dan keluarganya telah menerima berjuta-juta dolar daripada ahli perniagaan dalam buruan Low Taek Jho atau Jho Low termasuk dana yang dikaitkan dengan 1MDB.Najib mendakwa bahawa pada 20 Jan 2021, peguamnya telah menulis surat kepada Monetary Authority Singapore (MAS) dan CAD untuk mendapatkan pengesahan dan dokumentasi berkaitan akaun CEIL, Iron Rhapsdoy Ltd, Jho Low serta Nik Faisal Ariff Kamil (bekas ketua pegawai eksekutif SRC) dan prosiding undang-undang yang diambil terhadap penyitaan harta kepunyaan mereka.Najib berkata pada 24 Mac tahun ini, peguam beliau menerima e-mel daripada pegawai Jabatan Hal Ehwal Komersial yang menolak permohonan peguam Najib dan beliau gagal untuk mendapatkan bukti yang kini telah disahkan secara boleh dipercayai melalui kenyataan akhbar SPRM bertarikh 19 November tahun ini.Pada 23 November, Mahkamah Rayuan menetapkan 8 Disember untuk keputusan rayuan Najib dan pada hari yang sama beliau memohon untuk menangguhkan tarikh keputusan rayuannya itu kerana beliau akan berada di Singapura sehingga 5 Disember.Bagaimanapun, pada hari berikutnya, Mahkamah Rayuan menolak permohonan itu.


4 terkorban dalam kejadian tanah runtuh di Ampang

Mangsa keempat dan kelima tanah runtuh di Taman Bukit Permai 2, Ampang ditemui dan disahkan meninggal dunia.Kedua-kedua lelaki itu merupakan korban ketiga dan keempat dalam insiden tanah runtuh.Sebelum itu seorang wanita warga emas dan seorang lelaki turut maut manakala seorang lelaki cedera.Ketua Polis Ampang Jaya Mohamad Farouk Eshak berkata kedua-dua mangsa merupakan lelaki warga tempatan dengan seorang daripada mangsa merupakan pekerja Syarikat Pengurusan Air Selangor Sdn Bhd.Beliau berkata mangsa keempat ditemukan pada pukul 12.46 tengah malam manakala mangsa kelima dijumpai pada pukul 1.59 awal pagi tadi.Identiti kesemua mangsa yang meninggal dunia masih belum dikenal pasti, katanya.“Oleh itu, operasi mencari dan menyelamat kesemua mangsa ditamatkan pada awal pagi ini,” katanya dalam sidang media di lokasi kejadian.Beliau berkata polis akan membuat kawalan keselamatan selama 24 jam bagi memastikan barang-barang milik penghuni terjejas tidak hilang dan rumah mereka tidak diceroboh.Farouk meminta jika ada penghuni-penghuni yang rumahnya diceroboh untuk membuat laporan polis.Sementara itu, Pengarah Jabatan Bomba dan Penyelamat Selangor Norazam Khamis berkata pihaknya akan menggunakan Unit Anjing Pengesan K9 di tapak runtuhan bagi memastikan tiada mangsa lain yang terlibat.“Kerja-kerja pembersihan tanah runtuh akan dilaksanakan oleh Majlis Perbandaran Ampang Jaya,” katanya.Tinjauan Bernama mendapati sebilangan ahli pasukan mencari dan menyelamat daripada pasukan polis dan Angkatan Pertahanan Awam dilihat mula bersurai dari lokasi kejadian susulan penemuan kesemua lima mangsa.Pada masa sama, pihak Kementerian Kesihatan Malaysia juga mula mengemas khemah rawatan khas susulan penamatan operasi mencari dan menyelamat (SAR) oleh polis kira-kira 2 pagi.


PM New Zealand Ardern umum letak jawatan

Perdana Menteri New Zealand Jacinda Ardern mengumumkan tidak akan bertanding semula pada pilihan raya umum akan datang dan berhasrat untuk berundur selewat-lewatnya awal Februari, katanya dalam satu kenyataan di televisyen hari ini.
Katanya pilihan raya umum akan diadakan pada 14 Oktober.
“Walaupun saya tidak akan bertanding dalam pilihan raya, saya tahu isu yang paling memberi kesan kepada rakyat New Zealand akan kekal menjadi tumpuan kerajaan sepanjang tahun ini dan menjelang pilihan raya,” katanya.
Ardern berkata beliau masih percaya parti Buruh akan memenangi pilihan raya akan datang.


Jangan lupakan pembangunan digital, guru beritahu kerajaan

Kerajaan diingatkan supaya tidak meminggirkan pembangunan digital dalam peruntukan tertinggi Belanjawan 2023 kepada Kementerian Pendidikan sebanyak RM55.2 bilion berbanding RM52.6 bilion pada tahun sebelumnya, kata kumpulan pendidikan.
Mereka berkata, ini seiring dengan situasi masa kini di mana kerajaan seluruh dunia berusaha menangani masalah pendidikan seperti kekurangan akses yang sama terhadap teknologi dan kualiti pendidikan yang lebih tinggi melalui dasar pendigitalan.
Sebuah kumpulan pendidikan bertapak di Pulau Pinang, Edvolution berkata pembentangan belanjawan pada Jumaat menunjukkan kerajaan tidak berminat untuk memajukan sistem pendidikan ke hadapan.
"Sekali lagi, peruntukan perbelanjaan kerajaan diperuntukkan untuk infrastruktur.
"Hakikat bahawa pelajar masih pulih daripada 'learning loss'.
“Isu seperti buta huruf, kehadiran yang lemah tidak ditunjukkan dalam belanjawan," kata Ketua Eksekutif Edvolution Melissa Tanya Gomes kepada MalaysiaNow.
Katanya, bagi memulihkan aspek kehilangan pembelajaran itu, belanjawan untuk pembangunan guru dan infrastruktur digital yang betul amat diperlukan.
Bagaimanapun, katanya, peruntukan bagi jenis-jenis berkenaan langsing tidak diletakkan dalam inti pati belanjawan berjumlah RM55.2 bilion tersebut.
Secara amnya, kata Gomes, pembangunan profesional untuk guru merupakan sebahagian kecil daripada perbelanjaan kerajaan.
Ianya sudah tentu tidak menyediakan sumber yang mencukupi untuk memastikan guru sentiasa dikemas kini dengan metodologi dan pedagogi pengajaran terkini.
"Satu-satunya platform digital kami untuk pembelajaran ialah Delima yang belum dikemas kini atau diperbaiki sejak ia dilaksanakan,” katanya merujuk kepada laman pelantar sehenti KPM untuk kegunaan para guru.
Pada hari pembukaan Penggal Kedua Parlimen pada 13 Februari lalu, Yang di-Pertuan Agong Sultan Abdullah Sultan Ahmad Shah turut menitahkan dasar pendidikan digital dirangka bagi memupuk bakat digital yang berpengetahuan, berkemahiran dan beretika dalam penggunaan teknologi.
Bercakap lebih lanjut, Gomes menegaskan sekiranya benar kerajaan mahu mencapai visi "Transformasi Pendidikan" menjelang tahun 2025, banyak kerja perlu dipergiatkan sekarang terutamanya melibatkan penggunaan teknologi dalam bilik darjah.
"Tidak hanya penting untuk mempercepat penggunaan teknologi digital di dalam kelas.
"Tetapi juga penting untuk melakukan pelaburan dalam pengembangan sumber daya manusia iaitu para guru jika kita ingin mencapai sistem pendidikan yang benar-benar bertaraf dunia.”
Dengan peningkatan peruntukan belanjawan kepada KPM tahun ini, Gomes berkata diharapkan sebahagian besar daripada pelaburan itu akan diberikan ke arah meningkatkan kemahiran dan memperkasa tenaga pengajar.
Dalam pada itu, pakar pendidikan dari Universiti Kebangsaan Malaysia (UKM) Anuar Ahmad juga mencadangkan supaya KPM menggunakan sebahagian kecil peruntukan tersebut untuk menyediakan perabot dan kerusi meja bagi kegunaan guru.
Dalam perkongsian di Facebook, Anuar melihat bilik guru di sekolah-sekolah sangat memerlukan perubahan.
Atas sebab itu, katanya, perlu ada peruntukan disediakan untuk menaiktaraf bilik guru dengan menggantikan juga rak baru dan penghawa dingin serta karpet.
"Elok juga selaraskan nama baru 'pejabat baru' menggantikan nama lama 'bilik guru'," tulisnya di Facebook.


Ravidasvir bakal tersedia di hospital dan klinik kerajaan, kata KP Kesihatan

Ubat Ravidasvir dalam bentuk tablet Ravida 200mg bakal tersedia di hospital dan klinik kerajaan bagi membolehkan pesakit Hepatitis C di negara ini mendapatkan ubat tersebut secara meluas selepas Malaysia menjadi negara pertama meluluskan pendaftaran bersyarat produk Ravida pada awal bulan ini, kata Ketua Pengarah Kesihatan, Dr Noor Hisham Abdullah.Beliau berkata, kerajaan bukan sahaja dalam proses nyahpusat pengeluaran ubat itu daripada penjagaan tertiari kepada penjagaan utama, malah memastikan ketersediaan ubat tersebut di semua klinik di Malaysia.“Kita menggunakan strategi akses berintegrasi yang mana kita membina ekosistem. Ini merupakan langkah kesihatan awam bagi merawat dan mencegah penyakit sirosis hati, kanser hati dan kegagalan hati.“Melihat kepada kos, ia berharga AS$300, namun dengan harga pasaran yang kompetitif, kita mahu menurunkannya kepada AS$100. Ia boleh dilakukan. Untuk tahun-tahun mendatang, ia diharap akan menjadi lebih murah,”  katanya.Noor Hisham memaklumkan, terdapat 400,000 pesakit Hepatitis C di Malaysia yang sedang menunggu rawatan. Menerusi ubat yang lebih murah daripada yang sudahpun tersedia di pasaran.Beliau berharap agar penyakit itu dapat dihapuskan menjelang 2030, selaras dengan hasrat Pertubuhan Kesihatan Dunia.Ravidasvir merupakan ubat baru yang dicipta hasil kerjasama Selatan-Selatan, dengan sokongan daripada organisasi tidak berasaskan keuntungan, Drugs for Neglected Diseases initiative (DNDi).Ia dicipta sebagai antivirus tindakan terus (DAA) alternatif, memandangkan kebanyakan DAA sedia ada terlalu mahal.Ujian klinikal bagi menilai tahap keberkesanan, keselamatan, dan farmakokinetik diadakan di Malaysia dan Thailand, dan ditaja oleh kementerian kesihatan kedua-dua negara.Ujian klinikal Ravidasvir menunjukkan 97% kadar keberkesanan terhadap pesakit hepatitis C.Pesakit perlu mengambil ubat itu dengan ubat sedia ada untuk merawat Hepatitis C, iaitu Sofosbuvir.Pengarah hal-ehwal kawal selia Pharmaniaga Bhd Sharifah Fauziyah Syed Mohthar pihaknya kini dalam proses pengumpulan dokumen sebelum ubat tersebut boleh disediakan di hospital-hospital kerajaan.“Kita mempunyai kapaisiti untuk membekalkan Ravidasvir dalam jangka masa terdekat dan pertengahan. Produk itu kini di peringkat akhir pembuatan dan validasi semua keperluan pendaftaran dalam tempoh separuh tahun lagi.“Kita akan bekerjasama dengan pemegang taruh untuk mengenalpasti hospital-hospital terpilih.“Pharmaniaga juga sedang dalam proses libat urus pakar-pakar daripada pakar dan hospital swasta,” katanya.


Kerajaan stabil, tak perlu desak bubar Parlimen, kata Annuar

Kerajaan pimpinan Perdana Menteri Ismail Sabri Yaakob merupakan sebuah kerajaan yang stabil hasil dukungan semua pihak termasuk pembangkang, kata Menteri Komunikasi dan Multimedia Annuar Musa.Justeru, beliau berkata tiada keperluan mendesak ketika ini untuk membubarkan Parlimen bagi membolehkan Pilihan Raya Umum Ke-15 (PRU15) dilaksanakan.“Kerajaan ini adalah kerajaan yang paling stabil, di luar sana (ramai) tidak memahami bahawa kerajaan ini adalah kerajaan yang didukung oleh bersama pembangkang.“Kerajaan ini boleh mendapat dua pertiga sokongan (melibatkan) kepentingan rakyat, buktinya kita telah pinda perlembagaan dan akan ada lagi mungkin pindaan perlembagaan yang dibuat secara bersama,” katanya.Beliau berkata demikian pada sidang media selepas menghadiri Majlis Perjumpaan Khas Bersama Warga Jabatan Penerangan Kelantan hari ini.Mengulas lanjut, ahli Parlimen Ketereh itu berkata sebagai sebuah kerajaan yang kuat dan stabil, perdana menteri mahu terus melaksanakan lebih banyak agenda melibatkan kepentingan rakyat.“Tetapi cuba digambarkan kerajaan ini tidak stabil, kerajaan ini kena bubar, kerajaan ini kena (adakan) pilihan raya dan sebagainya sedangkan ini dua dunia berbeza.“Ini adalah sebuah kerajaan yang stabil, jangan bercakap soal parti, saya bercakap ini soal kerajaan jadi kerajaan ini boleh terus kekal, cukup sokongan, ada dua pertiga dan jangan lupa kerajaan ini turut ditadbir berasaskan MoU (memorandum persefahaman) tentang kestabilan dan transformasi yang telah ditandatangani di antara kerajaan dengan PH (Pakatan Harapan),” katanya.Annuar, yang juga ketua Umno Ketereh, berkata selain disokong oleh PH, ada beberapa parti di luar pakatan tersebut juga telah menyatakan sokongan terhadap kerajaan.“Berkenaan MoU kerajaan dan pembangkang, hendaklah difahami dalam MoU itu telah jelas menyebut secara hitam putih bahawasanya MoU itu berkuat kuasa daripada tarikh tandatangan sehingga Parlimen ke-14 dibubarkan.“Di luar sana masih banyak yang tak faham, kata perbaharui, kata nak buat MoU 2.0, kata jangan buat dan sebagainya yang sebenarnya tidak berbangkit. Persefahaman antara kerajaan dan PH selagi mana kedua-dua pihak tidak mengubah pendirian yang tertulis dalam MoU maka kandungan dalam MoU itu akan terus berkuat kuasa dan mengikat kedua-dua pihak kerajaan dan PH,” katanya.Ketika ditanya sama ada kerajaan pimpinan perdana menteri perlu tunduk dengan desakan untuk menasihatkan Yang di-Pertuan Agong supaya membubarkan Parlimen bagi membolehkan PRU15 dilaksanakan, Annuar berkata pilihan raya umum sebelum ini bukan dibuat berdasarkan desakan.“Kabinet kena buat keputusan, kalau rasa dapat mandat serta rasa dah cukup masa nak bubar, Kabinet serta perdana menteri cuma boleh menasihatkan namun Yang di-Pertuan Agong yang mempunyai kuasa mutlak.“Setakat ini, Yang di-Pertuan Agong titah kita (kerajaan) suruh kerja, Yang di-Pertuan Agong tidak titah kita (kerajaan) suruh ‘politiking’ malah baginda  sebut kurangkan ‘politiking.’ Kerajaan ini akan junjung titah Yang di-Pertuan Agong,” katanya.


PAS, Umno bincang pastikan tidak bertembung dengan Bersatu dalam PRU15

Mesyuarat Muafakat Nasional (MN) mengambil ketetapan untuk berusaha memastikan tidak berlaku pertmbungan tiga penjuru di antara Umno, PAS serta Bersatu dalam Pilihan Raya Umum ke-15 (PRU15).Ketua Penerangan PAS, Kamaruzaman Mohamad berkata perbincangan mesyuarat tersebut lebih fokus kepada agenda memperkukuhkan hubungan kedua-dua parti itu demi menghadapi pilihan raya umum akan datang.“Apa yang kita bincang tadi, kita sedang usahakan untuk tidak ada tiga penjuru. Mesyuarat tadi memang membincangkan untuk memperkukuhkan Muafakat Nasional.“Yang penting Muafakat Nasional, agendanya kita dapat teruskan,” katanya.Selain itu, beliau turut menambah mesyuarat tersebut turut membincangkan usaha memperkukuhkan MN seperti sebelum ini dan menafikan wujudnya ketegangan di antara dua parti.“Itu adalah perkara sampingan, tetapi motif kita ia adalah untuk memperkukuhkan Muafakat Nasional, semuanya berjalan dengan baik malah kita dah tetapkan jadual mesyuarat berikutnya.”Mesyuarat Muafakat Nasional malam tadi dipengerusikan Timbalan Presiden Umno Mohamad Hasan dan rakan sejawatnya dari PAS, Tuan Ibrahim Tuan Man.Ia diadakan selepas ketegangan yang wujud di antara dua parti Melayu tersebut susulan desakan pemimpin Umno yang mahu PAS keluar daripada gabungan kerajaan Perikatan Nasional.Pemimpin Umno yang diketuai Ahmad Zahid Hamidi dan Najib Razak telah mendesak PAS untuk membatalkan sokongan kepada Perdana Menteri Muhyiddin Yassin di samping mengingatkan parti Islamis itu untuk tetap setia bersama Muafakat Nasional – sebuah permuafakatan politik yang menamatkan permusuhan politik antara Umno dan PAS.Gesaan tersebut juga muncul susulan keputusan Majlis Kerja Tertinggi (MKT) Umno yang menetapkan untuk tidak bekerjasama dengan Bersatu pada PRU15.PAS beberapa kali menyatakan komitmen untuk menyokong kerajaan yang ditadbir Muhyiddin di samping turut mengalu-alukan Bersatu untuk menjadi anggota ketiga dalam Muafakat Nasional.PAS turut dilihat bersedia menjadi ‘orang tengah’ menghubungkan Umno dan Bersatu.Bagaimanapun, peranan yang cuba diambil PAS tersebut dikecam Pengarah Pilihan Raya Umno Tajuddin Abdul Rahman.Tajuddin adalah antara pemimpin Umno yang mendakwa Muhyiddin mengambil kesempatan daripada sokongan Umno dengan tidak memberikan jawatan penting kepada pemimpin parti itu.


Kes harian menurun ke paras 3,800

3,856 kes baru Covid-19 direkodkan hari ini menjadikan jumlah keseluruhan sebanyak 2,832,945.4,116 kes baru Covid-19 direkodkan hari ini menjadikan jumlah keseluruhan sebanyak 2,829,089 kes.2,814pesakit juga direkodkan sembuh, menjadikan jumlah keseluruhan pesakit sembuh sebanyak 2,755,933.Dalam pada itu, kes yang memerlukan rawatan di unit rawatan rapi (ICU) adalah sebanyak 143 kes di mana 121 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 53 kes di mana 43 adalah kes Covid-19.Dari 3,856 kes harian yang dilaporkan pada hari ini, 35 kes (0.9%) adalah daripada Kategori Tiga, Empat, dan Lima, dan 3,821 kes (99.1%) lagi adalah terdiri daripada Kategori Satu dan Dua.